text:
Evropa-viðhaldssinnaðir flokkar vinna
- 16 Jun 2017
- - LÍV
Marknaðarinnlit - Juni 2017
Farnu tíðina hevur evropiskur politikkur og ávirkanin á framtíðina hjá ES og evruni verið í sjóneykuni. Farnu valini í Hollandi, Fraklandi og Italia hava tó verið jalig fyri evropa-viðhaldssinnaðar flokkar. Fyribils er tí líkt til, at framtíðin hjá ES og evruni er tryggjað. Hetta er jaligt fyri evropiska búskapin og evropisku fíggjarmarknaðirnar. Í juni hækkaðu tey í USA enn einaferð rentuna, og hækkingarnar fara at halda fram. Við hesum fær USA økt um peningapolitisku møguleikarnar, um aftur fer at sansa at fíggjar- og búskaparliga.
Góð virðisbrævagongd í mai
Allir íløguflokkarnir góvu vinning í mai. Partabrøvini stóðu seg best, við einum vinningi á 2,52% í mánaðinum. Síðani ársbyrjan hava partabrøvini nú givið vinning á 8,43%. ”Onnur lánsbrøv”, tað eru tey, sum ikki eru virðissett í okkara gjaldoyra, góvu vinning á 0,51% farna mánaðin, og samlað er vinningurin nú komin á 2,62% í ár. Eisini varligaru donsku lánsbrøvini stóðu seg væl í mai, tá tey góvu vinning á 0,26%. Farnu fimm mánaðirnar hava donsku lánsbrøvini nú givið vinning á 0,88%. Gongdin í mai hevur ført við sær, at íløgan við hægra váðanum samlað hevur givið vinning á 3,05% í ár, og ískoytið í mai var á 0,91%. Íløgan við lægra váðanum hevur samlað givið ein vinning á 0,77% í ár. Vinningurin frá íløguni við lægra váðanum var lutfalsliga lítil í mánaðinum - einans 0,03%. At ein íløga við hægri váða gevur betri vinning, tá gongdin er góð, er vanligt og púra í tráð við íløguástøðið.
Framtíðin hjá ES tryggjað?
Evropa hevur í stóran mun verið merkt av politikki og atkvøðugreiðslum seinasta mánaðin. Eftir at stjørnuskotið Macron vann forsetavalið í Fraklandi hevur hann gjørt enn ein vørr og skúgvað alla mótstøðu til síðis á fyrsta valumfari til tjóðartingsvalið. Væntað verður, at Macron og flokkur hansara fer at vinna ¾ av sessunum í Franska tjóðartinginum. Í Italia hava eisini verið lokalval, ið kunnu fáa ávirkan á tjóðartingsvalið, sum í seinasta lagi verður 20. mai 2018. Taparin á italska lokalvalinum var sokallaða Fimmstjørnurørslan, ið er harðliga ímóti ES og neyðugum búskaparligum nýskipanum. Sostatt er góður møguleiki fyri, at sitandi forsætisráðharrin Matteo Renzi verður sitandi við valdið og at hann kann nýskipa búskapin og harvið tryggja haldførið. Politiska úrslitið í Fraklandi og Italia er góður stuðul til Týskland og Angelu Merkel, sum stundum hevur sýnst at staðið heldur einsamøll í stríðnum fyri varðveitslu av ES og evruni. Lítil ivi er um at Macron vinnur stóran meirluta í tjóðartinginum. Um eisini gongst, sum væntað, í Italia, verður ES aftur meira sameint og kann halda áfram við arbeiðnum at styrkja evropiska búskapin. Hetta fer at vera jaligt fyri evropiska búskapin og fíggjarmarknaðirnar. Í langa tíðarbilinum er hetta eisini týdningarmikið fyri virkisraksturin í ES-økinum og harvið jaligt fyri evropisk partabrøv sum heild.
Inflatiónsmyndin týðandi
Sum væntað hækkaði amerikanski miðbankin (Fed) leiðandi rentuna til 1,00%-1,25% tann 14. juni. Hetta var júst sum væntað, men av tí at inflatiónin í USA var lækkað farna mánaðin, var spenningur um ábendingarnar um komandi átøk hjá Fed. Væntað verður, at ein rentuhækking verður aftrat í 2017, og at tríggjar verða í 2018. Sum kunnugt hevur Fed keypt risaupphæddir av lánsbrøvum fyri at varðveita eina lága og stimbrandi rentu á longum lánsbrøvum. Samlað eigur Fed nú lánsbrøv fyri 4.500 mia. dollarar. Væntað verður, at Fed, áðrenn heilt long tíð er fráliðin, fer at lækka um hesa ogn. Samanumtikið vóru ábendingarnar um komandi pengapolitikkin tí eitt vet harðari enn væntað, og tað ávirkaði partabrøv eitt sindur neiligt. Hóast partabrøv vóru ávirkað neiliga verður ikki mett, at ein størri lækking er í væntu. Peningapolitikkurin er framvegis stimbrandi og samstundis gongur lutfalsliga væl í heimsbúskapinum. Átøkini hjá Fed kunnu sammetast við, at tey fylla amboðskassan aftur, aftaná at hann við stóru inntrivunum farnu tíðina er tømdur. Fer at sansa at búskaparliga aftur, hevur Fed tí fleiri møguleikar at standa ímóti við.
Væntað verður, at ein rentuhækking verður aftrat í 2017, og at tríggjar verða í 2018.


c: text/html

text:
Mortan móti Jákup Ósá
Mortan Enni | 27/02/15
Heimasíðan fer undir ein nýggjan tátt, har Mortan fer at bjóða vinum og kenningum av, har tey fara at tippa umførini í Effo-deildini. Tá kappingarárið er av, sæst, hvørt Mortan hevur munin á sínum vinum ella um hann farin heilt skeivur. Tátturin skal ikki takast alvorligt, men sum eitt undirhaldandi innslag áðrenn dyst.
Fyrsti gesturin er Jákup Ósá, sum er ítróttarskrivari fyri Norðlýsið. Hann er tiltikin í forsøgnum og er millum teir bestu í landinum, tá tað kemur til objektivar og væl mæltar greiningar, og taktiskt hegni hevur hann sum fáur.
Talt verður upp soleiðis. Um ein tippar sigur, javnleik ella tap rætt, verður eitt stig givið. Tippar ein rætta úrslitið á dystinum verða 3 stig givin.
NSÍ-FC Suðuroy
Jákup:
NSÍ vísti seg í fjør at passa væl til liðini, sum spældu í botninum. NSÍ fekk fult stigatal móti botn trý. Og uttan at traðka niður á nakran í Vági ella Sumba, so síggi eg FC Suðuroy sum eitt lið, sum fer at stríðast um niðurflyting í ár. NSÍ má spæla álopsspæl, tí tað er har, dygdirnar eru, meðan eg kenni enn ov lítið til nýggju útlendingarnar hjá uppflytarunum úr FC Suðuroy. Sum skilst hava teir fingið nakrar fínar verjuleikarar. Men eg trúgvi nógv meir uppá NSÍ í hesum dystinum. FC Suðuroy, sum neyvan er væl samanspælt enn, fær kanska eitt mál, men tað verður ov lítið til at fáa stig. Klæmint A. Olsen og/ella Árni Frederiksberg vera munurin. Úrslit: 3-1
Mortan:
FC-Suðuroy reypaðu sær eitt sindur í upptaktini í 3-2 mánakvøldið, og teir eru ivaleyst væl byrgari nú, enn seinast teir vóru í Effo-deildini. Men at møta NSÍ við Løkin verður ein ov stórur biti at svølgja hjá Jón Krosslá og teimum. FCS fara at verða yvirtendraðir um nýggju uppgávuna, og eg vænti at NSÍ resvar teir við Effodeildar-rutinu við einum stabilum sigri. Úrslit: 3-0
EB/Streymur-B36
Jákup:
EB/Streymur hevur eina stóra uppgávu fyri framman. Hon blívur ikki lættari við tað at sundalagsmenn møta einum av sterkastu liðunum í 1. umfarinum. Hinvegin kann EB/Streymur bara yvirraska. Í hesum dystinum síggi eg B36 sum alt ov sterkt til EB/Streym, har Lukasz Cieslewicz skjótt kann fara at viðvirka til fleiri B36 mál. Ein áhugaverd hending í hesum dystinum er, at Hans Pauli Samuelsen spælir sín fyrsta dyst ímóti EB/Streymi. Hann sleppur eisini at njóta 3 stig í fyrstu royndini. Úrslit: 0-2
Mortan:
EB/Streymur verður mett sum nýggjur prugelknabe í Effo-deildini. Hesum pástandinum eri eg ósamdur í. EB/Streymur fer at geva alt tað, teir eiga í fyrsta dystinum á heimavølli. B36 hevur ein sterkan hóp og nýggjan venjara, men óttin hjá teimum at tapa verður størri enn viljin til at vinna. Ein fær ikki eyga á meistaraskapsform og niðurflytarakandidat í fyrsta umfari. Liðini fáa eitt mál hvør.
Úrslit: 1-1
HB-AB
Jákup:
Tá AB vitjar í Gundadali, so haldi eg altíð at tað er meira spennandi enn á eitt annað lið, sum vanliga endar á 7. plássinum, vitjar har. Tí AB hevur seinnu árini víst, at liðið á degnum kann taka stig frá teimum bestu og fleiri ferðir hevur AB fingið stig móti havnarfeløgunum. Við tað at hesin dysturin er í fyrsta umfarinum, so verður neyvan flótandi spæl ella nógv mál at síggja. Men eg haldi meg til tað trygga og sigi, at FM favorittarnir – eftir mínum tykki – vinna ein hampuliga tryggan sigur, har tað er eitt gott høvi hjá Arnbirni T. Hansen at koma í gongd við málskjótingina. HB letur fá mál inn seinastu árini, so AB fær einki mál, hóast møguleikin fyri sensatión í 1. umfarinum kanska er størstur í hesum dystinum. Úrslit: 2-0
Mortan:
Fyrrverandi TB-venjarin, Oddbjørn Joensen, sum var vigaður og funnin ov lættur at halda fram í venjarasessinum, eftir at hava vunnið FM við HB, hevur uttan iva í hyggju at vísa stórabeiggja í Tórshavnar Kommunu, hvar Dávur keypti ølið. Hevndarhugurin hjá Oddbirni verður neyvan nøktaður á hesum sinni, tí HB er alt ov sterkt, og við Arnbjørn Hansen í álopinum verða teir ikki mjúkir at strúka í Gundadali sunnudagin. HB vinnur ein trivaligan sigur. Úrslit: 3-1
Víkingur-ÍF
Jakup:
Grannauppgerðin hevur stóran týdning fyri hesi bæði liðini, veit eg. Meir enn bara 3 stig. Víkingur torir at melda stóran málsetning út aftur í ár, meðan varni málsetningurin í Fuglafirði er, at liðið bara skal gera tað betri enn í fjør, sum næstan er heilt vist, nú EB/Streymur hevur mist so nógv fólk. Liðið hjá Víkingi hevur nógv færri spurnartekin enn ÍF, har eg havi ivamál um bæði sentralu miðjuna og allan verjupartin. ÍF hevur tó minst líka góðar leikarar til offensivu plássini. Vit eru í fyrsta umfarinum, so eg haldi meg til ein tepran heimasigur í eini spennandi grannauppgerð, har ein royndur Súni Olsen kundi blivið avgerandi við einum deyðbólti. Úrslit: 2-1
Mortan:
Hetta er ein grannauppgerð, sum hevur ein heldur ilsligan dám. Tað plagar at leika hart á, tá Eysturoyarrisanir hittast í einari grannauppgerð sum hesari. Víkingur hevði eina vanlukkuliga byrjan á seinasta kappingarár, og hetta fer at verða ein kleppur um beinini á teimum sunnudagin, tí eg vænti, at teir fara at verða óneyðuga varnir. Samstundis verður hetta funnin fressur hjá ÍF, sum fer at gera sær dælt av væntandi villskapinum hjá gøtu og leirvíksingum. Tá dysturin er liðugt spældur eru tað tó FM-biðlanir ið standa á sigurskamlinum við einum teprum, men uppibornum, sigri.
Úrslit: 2-1
TB-KÍ
Jákup:
Tað er eftir mínum tykki eingin ivi um, at størsti dysturin í 1. umfarinum er við Stórá millum tvey av søguríkastu liðunum í Føroyum. At TB er aftur í bestu deildini er gott fyri føroyskan fótbólt og TB er eitt felag, sum hevur virðing millum fólk. Vælkomnir aftur í fína ”selskapið” TB! Vit hava saknað Einherjar, túrarnar við Smyrli til Suðuroyar og røddina í Niels Petersen. Nú manglar bara TB legendan Óli Johannesen, men hvør veit, um hann ikki verður at síggja aftur á vøllinum seinni í ár. Eg veit frá KÍ viðhaldsfólkunum, sum eisini vera mannsterk við Stóra sunnudagin, at túrurin til TB útidystin er eitt hæddarpunkt á árinum, hóast sjálvt úrslitið ikki altíð gongur eftir vild. Áðrenn byrjan nærum hvørt ár er fótbólstfebur í Klaksvík og eg havi varhugan av, at tað sama er galdandi fyri fólk kring TB. Við venjaranum Páll H. Guðlaugsson á odda vænti eg eisini, at eitt styrkt TB lið kemur út til hesa kappingina sum eitt ódnarveður við sera uppsettum leikarum og viðhaldsfólkum. KÍ hevur hampuliga stóra útskifting í uppstillingini í mun til í fjør, so liðið er als ikki samanspælt og hevur sum so bara roynt verjuspælið av, sum koyrdi væl í Klaksvíkskappingini. Álopsspælið, har m.a. Páll A. Klettskarð og Kenan Hajdarevic nærum einki hava spælt í venjingardystunum, er neyvan klárt til at mynda nakran flottan fótbóltsdyst við Stórá. So eg vænti, at vit koma at síggja ein tættan dyst eins og vit ofta sóu millum hesi liðini í 2012 og 2013, tá 3 av 6 dystum endaðu við javnleiki. Vit eru ov tíðliga í fótbóltsárinum til at fáa gott álopsspæl og liðini eru helst nakað varin fyri ikki at tapa, so eg fari at tippa ein málleysan javnleik, sum bæði liðini helst væl kunnu liva við. Úrslit: 0-0
Mortan:
TB og KÍ liggja sum oftast væl til hvørtannað. Flestu dystir teirra millum hava verið javnir og spennandi seinastu kappingarárini. Eg vænti, at dysturin sunnudagin verður ein varin og tamur leikur. KÍ hevur brotið upp úr nýggjum við fleiri ólokalum kreftum á liðnum, hetta fer at verða teimum ørkymlandi og tá teir uppdaga, at Óli Johannesen ikki er við, verður tað ov freistandi at spæla beinleiðis fótbólt beint á TB-verjuna. TB harafturímóti, verður eisini varið og fer ikki at taka nøkur óráð fyri. Undirhaldið byrjar nústaðni, tá fyrsta málið er komið, og tað kemur, tá Rógvi Joensen hálvfluktar bóltin í kassan seint í dystinum. KÍ fer at missa fokus, sum dysturin líður, tí teir kunnu liva við einum javnleiki, tá teir hava tveir heimadystir eftir TB. Hesum ger TB sær dælt av.
Úrslit: 1-0

robotstxt: allowed

filter: keep


text:
Íleggingargrunnurin tryggjar framburð í Føroyum
24. august 2015
Í politisku skipanini í Føroyum er lítið og einki at hoyra um danska grunnin, Íleggingargrunnin fyri Føroyar.
Men hóast tað, so hevur júst tann grunnurin havt avgerandi týdning fyri menningina av føroyska samfelagnum seinastu nógvu árini.
Tá farið varð undir at gera fyrst Vágatunnilin, og síðani Norðoyatunnilin, trúðu eingir fíggjarstovnar, at tað var vert at fíggja íløguna, tí hon fór ikki at bera seg. Tí var tað bara danski Íleggingargrunnurin, sum fíggjaði tunlarnar.
Teir báðir tunlarnir eru størstu framstig, sum eru hend á samferðsluøkinum í Føroyum nakrantíð. Nýtslan av tunlunum er so stór, at báðir mestsum hava goldið skuldina aftur.
Og nú farið verður undir størstu samferðsluætlanina í Føroya søgu, Eysturoyar- og Sandoyartunlarnar, verður Íleggingargrunnurin eisini við til at fíggja ta íløguna.
Tá Flogvøllurin í Vágum varð yvirtikin, og síðani útbygdur, kom peningurin eisini úr Íleggingargrunninum. Tað var ikki sum lán, men 365 mió.kr. vórðu tiknar úr grunninum til fyrst at leingja flogvøllin, og síðani at byggja nýggja farstøð við flogvøllin.
Tær 365 mió.kr., sum vórðu tiknar úr grunninum, skulu ikki gjaldast aftur, talan var um eina gávu frá danska Fólkatinginum til føroyingar, tí Fólkatingið hevur ræðisrættin yvir Íleggingargrunninum fyri Føroyar.
Taka vit samanum, so hevur danski Íleggingargrunnurin fyri Føroyar, givið og lænt føroyingum yvir eina milliard kr., bara í hesi øldini til íløgur, sum hava alstóran týdning fyri føroyska samfelagið.
Tí í øllum trimum førunum er talan um sólskinssøgur fyri føroyska samfelagið.
Eg skilji væl, at politikararnir á loysingarveinginum ikki vilja tosa um Íleggingargrunnin, og enn minni rósa donsku pengunum.
Men eg vóni, at tit veljarar leggja tykkum í geyma, hvussu stóran týdning danski Íleggingargrunnurin, og harvið Ríkisfelagskapurin, hevur havt og hevur fyri føroyska samfelagið.
Hann er trygd fyri menningina av føroyska samfelagnum.
Tað eiga tit at hugsa um á løgtingsvalinum 1. september.
Annfinn Brekkstein
Valevni Sambandsfloksins til løgtingsvalið
RN
Aftur


text:
Í hesum døgum síggja vit stórar kommunur við stórum ætlanum, millum annað um stórslignar matarætlanir og minking ella enntá avtøku av foreldragjaldinum á dagstovnaøkinum.
Vit í Pedagogfelagnum kunnu bert fegnast um, at dagstovnarnir eru í huganum hjá politikarunum, og sjálvur eri eg ikki í iva: matarskipanir og avtøka av egingjaldinum hjá foreldrunum kunnu avgjørt vera ein gongd leið.
Men námsfrøðiliga sæð eru hesi átøk tó bert ein gongd leið, um tey eru heilhjartað og hugsað sum ein eyka íløga í børnini og barnafamiljurnar. Er hinvegin ætlanin, at strikaða egingjaldið ikki verður kompenserað fult út við aðrari játtan, so er avtøkan av gjaldinum ikki nøkur hjálp til barnafamiljurnar, men tvørturímóti ein vanlukka fyri bæði børn, foreldur og dagstovnar.
Meira fyri minni
Vit hava fyrr sæð, at lækkingar í stovnsgjaldinum í onkrum kommunum stutt eftir hava havt umfatandi sparingar á økinum við sær. Gongdin hevur verið, at meira skal fáast fyri minni, og einasti munagóði mátin at spara pengar úti á dagstovnunum er at minka um hendurnar, sum eru um børnini.
Færri hendur og øktar arbeiðsuppgávur – til dømis við einari møguligari matarskipan – merkja færri nærverandi vaksin.
Føroya Pedagogfelag hevur fyrr umrøtt, at eitt minstamark eigur at vera fyri tímatalinum á hvørjum einstøkum dagstovni. Útmeldingarnar í hesum døgunum gera tað enn meira neyðugt at tryggja, at eitt minstamark – ein minimumsnormering – verður ásett við lóg. Tí annars er vandi fyri, at vælmeintar ætlanir um lækking ella avtøku av stovnsgjaldi og matarskipanir gera meira skaða enn gagn, tá saman um kemur.
Jógvan Philbrow
formaður í Føroya Pedagogfelag


text:
Sitemap
antares.fo: Mærsk sleppur undan rættarmáli
antares.fo: Maersk skip millum lasarageisluoffur
antares.fo: 113 ára gomul ferja fær nýtt lív
tsf.fo: Venjingarlega og einkultstartur
HB.fo: Trivaligur sigur á grannunum
www.treysti.fo: Úrslit NS hálvmaraton Klaksvík 2017
HB.fo: Effodeildin, 6. umfar: HB - TB/FCS/Royn
antares.fo: Maritimar útbúgvingar eiga at verða uppraðfestar í Føroyum
namx.fo: Seinastu myndirnar úr Berlin
HB.fo: Oddafiskarnir vitja leygardagin
antares.fo: DIS-víðkan hóttir 2.000 donsk arbeiðspláss
namx.fo: Næmingamyndir úr Berlin
namx.fo: Næmingamyndir úr Berlin
antares.fo: Viking Supply Ships í tungum sjógvi
antares.fo: Afrikanskt sjórænaravirksemi kostaði reiðaríum 16,5 mia. kr. í fjør
HB.fo: Blái Krossur manglar bússuberar
antares.fo: Petur Hans og Christian heiðraðir á Vinnuháskúlanum
vestmanna.fo: Eldborg Fisk í Vestmanna við fiskavørum leygardagin
kristin.fo: Landsinnsavnan 2017
antares.fo: Skipsføraraútbúgving í Skagen góðkend
antares.fo: Norskur ráðharri bakkar fyri fakfelagstrýsti
antares.fo: Størsta skipið ígjøgnum Panama-veitina
ljosid.fo: Summarfimleikur 2017
kol.fo: Skrivlig próvtøka í 9. flokki 2017
antares.fo: Maersk Line endurnýggjar flotan - hevur 26 skip í gerð
antares.fo: Heimsins størsti oljupallur til verka í Norðsjónum
antares.fo: Danski staturin tekur seg úr Norðsjónum
kristin.fo: Skeivt at broyta hjúnabandslógina
namx.fo: Á súkklu ígjøgnum Berlin
vestmanna.fo: Ongin gjøgnumkoyring á Ovara Vegi
antares.fo: Fleiri filippinsk enn donsk sjófólk við DIS-skipum
antares.fo: Eimskip hevur tryggjað sær lán til nýbygningar
antares.fo: Oljufeløg stevna Airbus eftir Turøy-vanlukkuna
antares.fo: Sponsk sjófólk taptu sakarmál ímóti Norra
namx.fo: Nám X á Kanalrundfahrt mándagin 1. mai
namx.fo: Nám X tók lut í øllum greinum á OL leikvøllinum í dag …
sclerosufelag.fo: Cafékvøld í skúlanum við Streymin hóskvøldið 4/5 kl 19
antares.fo: Vinnan er klár - nú skal marknaðarførast
tsf.fo: Eitt flott triðja pláss til Torkil í Skive
vestmanna.fo: Bingjuplássið stongt 1. mai
namx.fo: Skal altíð eltast, sum fyri er slóðað ?
antares.fo: Riva í tannhjóli orsøkin til syrgiliga tyrluvanlukku
antares.fo: Lágu oljuprísirnir elva til tap í danska Norðsjóvargrunninum
antares.fo: Síggj hvussu eitt bilskip verður pakkað
namx.fo: Trygdarløgreglan setti dagsskránna
namx.fo: Sólin sær eisini Nám X í Berlin
HB.fo: Jón Simonsen venjari hjá U16 dreingjum
HB.fo: Effodeildin, 6. umfar: HB - Víkingur
namx.fo: Nám X letur heilsa úr Berlin
vestmanna.fo: Bátastevnan 2017
logmannabreyt.fo: Hava tit tørv á pláss í summarfrítíðini
kristin.fo: Nógv fólk til fráfaringarhald í Nesvík
vestmanna.fo: 1. mai á Reyða Torginum í Vestmanna
www.treysti.fo: Flaggdagsrenning 2017: Góður gulur dagur
antares.fo: Pappírs-sjókort eru einasta hjálp undir Grønlandi
antares.fo: Dong heldur fast við, at olju- og gassvirksemið skal seljast
antares.fo: Petur Hans og Christian mynstra av
antares.fo: Dómstólur vísir enn einaferð John Fredriksen aftur
kristin.fo: Sandavágs kirkja 100 ár
antares.fo: Navigatørformaður hartar donsku myndugleikarnar
antares.fo: Prosafe skal hýsa oljuarbeiðarum á Johan Sverdrup-økinum
HB.fo: Pætur, Bryan, Heini, Áki og Samuel á U15 landsliðið
HB.fo: HB vælumboðað á U17 landsliðnum
hvannasund.fo: Ung í arbeiði 2017
namx.fo: Kunning fyri næmingar um Berlin-ferðina
antares.fo: Kappingarmyndugleikarnir góðkent norska reiðarísamanlegging
antares.fo: Broytingar í Maersk Oil kosta 139 størv
antares.fo: Siem Offshore finnur arbeiði til átta skip
antares.fo: Kreppan nívir framvegis fast hjá heimsins størsta oljutænastufelag
antares.fo: Maersk: Øll skulu leggja trýst á Alang
antares.fo: Statoil aftur at bora í Arktis hóast mótmæli
antares.fo: Samgongan vorðin samd um fiskivinnuna
vestmanna.fo: Flaggdagshaldið 2017
logmannabreyt.fo: Felags foreldrafundur
isb.fo: HEIMASÍÐAN IKKI DAGFØRD!!!
kol.fo: Fyrilestur - Syn og indlæring
antares.fo: Ferðamannaskip søguliga høga bót
antares.fo: 38 kinesarar til Grønlands at arbeiða fisk
antares.fo: Nýggjur bjargingarbátur kann taka 440 persónar
HB.fo: Einki at heinta við Løkin
ljosid.fo: B-kapping - úrslit frá amboðskapping 23. apríl
btsf.fo: Nakrar myndir frá finaludegnum 22. apríl 2017
kristin.fo: JUVÉL II- missiónsferð til Norra
kristin.fo: JONNY NOER OG MANU SAREEN - sjáldsom rættarsak
ljosid.fo: B-kapping – úrslit frá í dag, 22. apríl
btsf.fo: Pætur Albinus endurvann FM
btsf.fo: Henrietta Nielsen er aftur føroyameistari
btsf.fo: Henrietta og Pætur FM í blandaðum tvímansleiki
btsf.fo: Hallur og Fróði vunnu tvímansleikin
btsf.fo: Henrietta og Durita eru føroyameistarar í tvímansleiki
btsf.fo: Eitt sindur um finaluluttakararnar í KONTRAST FM 2017
btsf.fo: Finalurnar í tvímansleiki greiðar
btsf.fo: Fróði og Pætur í finaluni
btsf.fo: Henrietta og Anna í finaluni
kristin.fo: HANS KRISTIAN NEERSKOV - slóðbrótari handan jarntjaldið
btsf.fo: FM-innleiðandi farið av bakkastokki
antares.fo: Trygdin verður raðfest fremst í donsku frálandsvinnuni
antares.fo: Norska Frontline fekk ikki viðhald
antares.fo: Vælnøgdir við Hav Nordic
kristin.fo: Stuðulskonsert í Vesturkirkjuni fyri Neyðhjálp Fólkakirkjunnar
antares.fo: Fara at pumpa olju upp úr brunni, ið varð funnin fyri 30 árum síðani
antares.fo: Tyrla kemur skeivt niður á boripall
antares.fo: Svensk skip undir føroyskum flaggi skulu rinda skatt í Svøríki
antares.fo: Ongar bíleggingar av frálandsskipum
antares.fo: Heimsins størsta skipasmiðja hórar undan
antares.fo: Eimskip yvirtekur meirilutan í amerikonskum bingjufelag
antares.fo: Maersk nær við oljusáttmála í Iran
namx.fo: Kunningarfundur um Berlin-ferðina apríl 2017
antares.fo: USA táttar krøvini um barlastvatn
antares.fo: Nú kanst tú kava niður á vrakið av Titanic
antares.fo: Danskt frálandsfelag keypir týskt skip
btsf.fo: FM: Meistarar koma heim
HB.fo: Effodeildin, 4. umfar: HB - B36
kristin.fo: Føroyingar vitja íslendsku kirkjuna eftir páskir
Dagens seatdraw på Casino Marienlyst
HB.fo: Vertinir fingu eitt stig
ljosid.fo: Sara og Alek høvuðsvenjarar í amboðsfimleiki í Ljósinum komandi fimleikarár
Nye påskefinalister fundet Øst og Vest for Storebælt
ljosid.fo: Tíðindi - avdúking av høvuðsvenjara/-um í amboð úrval til fimleikaárið 2017/2018
btsf.fo: Stóri finaludagurin verður leygardagin 22. apríl
Velbesøgte Easter Tours på Munkebjerg og Marienlyst
tsf.fo: Dramatiskur endaspurtur
HB.fo: Løgmanssteypið: HB - EB/Streymur
antares.fo: Gleðiligar páskir!
kristin.fo: Bergur: In.fo ber út ósannindi
antares.fo: Grønland ætlar stesteðga hasjskipum
kristin.fo: Páskastevna á Glyvrum og á Toftum
HB.fo: Sundalagsmenn vitjar Skrírisdag
kristin.fo: Páskamøtir í Leirvík og í Klaksvík
antares.fo: Tvær ferjur aftrat við sjálvstýrara á veg
antares.fo: 3F sjómenn ímóti nýggjari DIS-lóg
HB.fo: So er klárt til undankapping
www.treysti.fo: Páskarenning 2017
antares.fo: 2.300 umsóknir til 34 størv
antares.fo: Umfatandi kanning av bingjureiðaríum á veg í USA
antares.fo: Føroysk Switzer-skip skattast í Svøríki
kristin.fo: - Vit vita ikki, nær vit aftur fáa nakað at eta
www.treysti.fo: Á venjingarlegu í Vaxjö
tsf.fo: Enn ein einkultstartur, og enn ein sigur til veteranin
kvoldskulin.fo: Vápnaskeið 24., 25., 26. og 28. apríl
kvoldskulin.fo: Kvøldskúlin er trivnaður fyri øll
kristin.fo: Móttøku í Tabor á Toftum leygardagin 22. apríl
Vind et sæde til Four Season på Casino Marienlyst
tsf.fo: Tryggur sigur til Torkil Veyhe í Rødekro
antares.fo: Mykines farin í sigling millum Þorlákshöfn og Rotterdam
antares.fo: Fossar inn við oljupengum í Norra
Pokernyhederne.com bliver en del af et slagkraftigt betting-univers
HB.fo: Kvinnurnar framdu megnar avrik
HB.fo: Stríddu okkum til javnleik
Pokeræggene jages på Marienlyst
Ryan Riess fik endelig sin WPT-titel
antares.fo: 110 sjómenn vilja sleppa undan at rinda heilsutrygdargjald
HB.fo: Lea, Nadja, Ninna og Rebekka á U19 landsliðið
antares.fo: Heimsins fyrsti skipstunnil byggjast í Norra
HB.fo: ÍF hevur vanliga munin í Fløtugerði
HB.fo: ÍF hevur munin í Fløtugerði
HB.fo: Kvinnurnar vunnu trivaligan sigur
Kipster runner up ved WSOP Circuit Pot Limit Omaha High Roller
Mickey Petersen stopper hos Pokerstars
jkp.fo: Formaður til betongarbeiði
antares.fo: Sjómaður fingið viðhald í drúgvum trætumáli við Heilsutrygd
antares.fo: Ísfjøll arga skipaferðsluna í Norðuratlantshavi
antares.fo: Eimskip fingið bót frá íslendska fíggjareftirlitinum
composers.fo: Call for Composition: Passepartout Duo
vestmanna.fo: Ovari Vegur - Toftavegur 2.byggistigstig - sáttmáli undirskrivaður
Hougaard og Olsen kæmper i Tjekkiet
antares.fo: Fólkatalið farið upp um 50.000
antares.fo: Maersk Genoa rent á danskt farmaskip
HB.fo: Innleiðandi HM-undankapping komandi dagarnar
HB.fo: HM-undankapping komandi dagarnar
antares.fo: Tyrlufelagið CHC gjørt sáttmála við Faroe Petroleum
antares.fo: Oljuarbeiðarar finnast at trygdini á boripalli hjá Mærsk
antares.fo: Bretland undirskot av oljuvirkseminum í Norðsjónum
Av, av! Jaksland og MortenVM på bord med Smith og Peters
HB.fo: Regin, Petur Ovi, Tórur og Leivur á U16 landsliðið
antares.fo: Listerland nýggjasta skipið í FAS
antares.fo: Leigað farmaskip skulu vera skrásett í FAS
kvoldskulin.fo: Framsýning í Eysturskúlanum
Kvartet er klar til barfinalen
kvoldskulin.fo: Lutir til framsýningina
kol.fo: Barnafestivalur í Norðurlandahúsinum
Succes! Seks ud af seks danskere videre i Macau
antares.fo: Esvagt setur nýggjar anti-korrupsjóns reglur í gildi
antares.fo: 6.000 brunnar á norska landgrunninum
antares.fo: Maersk fær bót fyri ólógliga arbeiðsmegi
kol.fo: Barnaútvarpið á vitjan
HB.fo: B68 tekur ímóti í steypakappingini
HB.fo: EB/Streymur vitjar í Løgmanssteypinum
HB.fo: EB/Streymur vitjar Skírisdag
antares.fo: Tide Carrier hildin aftur í Noregi
jkp.fo: Maskinførarastarv til CAT390F
antares.fo: Shell ætlar at siga 200 upp í Norra
Steve O’Dwyer vinder PokerStars Championship Macau Super High Roller
hvannasund.fo: Skrivari til Hvannasunds kommunu
Sidste omgang cashgame med Gus, Tony G og Leon
Ogn.fo: EIGARAÍBÚÐ ÚTI Á FLØTUM, LANDAVEGUR TÓRSHAVN
antares.fo: Eimskip sleppur ikki at keypa Nor Lines
antares.fo: Sponsk sjófólk draga norska statin í rættin
B68.fo: Kvinnurnar ímóti HB í steypakappingini
HB.fo: Venjarar settir til U8 dreingir
antares.fo: Vánaligt ár hjá Pam Offshore
antares.fo: Rivur í skrokkinum orsøk til skipbrot
vestmanna.fo: Guðstænastur í Vestmanna kirkju í apríl 2017.
vestmanna.fo: Konfirmantar í Vestmanna Kirkju Pálmasunnudag, 09. apríl 2017.
antares.fo: Eimskip ætlar at vaksa upp aftur meira í ár
kol.fo: Tiltakið opin skúli mikudagin 5. apríl 2017
antares.fo: Turrfarmaskip gingið burtur í Suðuratlantshavinum
Kan Gus fortsætte rensefesten?
HB.fo: Lív F. Arge: Mennandi at spæla uttanlands
Gus vinder en million kroner ved Ca$hKing$ i Rozvadov
antares.fo: Fann plastfløsku í toskamaga
antares.fo: Norsk-svensk samanlegging á bilaflutningsmarknaðinum
HB.fo: Løgmanssteypið: HB - MB
Livestream med Gus, Theo og Kipster klokken 18.00!
Online DM: Main vent klokken 18.00, Highroller klokken 20.00
Anden semifinale i barligaen ruller
MortenVM i pengene og klar til Dag 3
antares.fo: Maersk innrás í Vági
Husk i aften!: To turneringer på programmet ved Online DM
ljosid.fo: Skrá til framsýningina í Høllini á Hálsi 1. apríl
vestmanna.fo: Vestmenningar og Kvívíkingar kasta saman um felags grindavág og sólstrond
Dan Smith og Nick Petrangelo på finalebord i Highroller - Snot til Jaksland
HB.fo: Komið og spælið við 3. deild
antares.fo: MEST nøktandi úrslit í 2016
antares.fo: Vaksandi arbeiðsloysi millum yvirmenn í danska flotanum
kvoldskulin.fo: Framsýning í Kollafjarðar skúla
HB.fo: Miðvingar vitja sunnudagin
Tennis Miami: Tidligere nr. 1, Martina Hingis, dominerer i dobbel
Dietrich Fast nakker Super Highroller i Florida
MortenVM fører danskertrio videre i Macau
www.treysti.fo: Genturnar gjørdu ein Tripp-Trapp-Treysti
Glæsel avancerer ved Irish Open
www.treysti.fo: Rebekka vann TF Vetrarkappingina
antares.fo: Fleiri tons av olju umborð á soknum Maersk-skipum
antares.fo: Nýtt Maersk-skip uttan arbeiði
jkp.fo: Sáttmáli undirskrivaður um nýtt trolvirkið hjá Vónini
HB.fo: Suni Merkistein heiðraður
ss.fo: Suðuroyar Sparikassi yvirskot og útlánsvøkstur
kol.fo: Evnisvika um Kollafjørð - miðdeildin
kol.fo: Evnisvika 3. dagur - gamli skúli og Pershús
kol.fo: Evnisvika 3. dagur - mátingar hjá yngstu deild
Husk: Online DM klokken 20.00 med stream, lir og ballade
kol.fo: Evnisvika 2. dagur - myndir og frásøgn hjá yngstu deild
Søndagslækkerier: Gus Hansen melder sig klar til Celebrity Ca$hKing$
PokerStars præsenterer største SCOOP-program nogensinde
50 navne offentliggjort til €111.111 One Drop
antares.fo: Hundraðtals uppsagnir á veg í norsku oljuvinnuni
antares.fo: Fjarstýrd og sjálvstýrandi skip nærkast í hvørjum
antares.fo: Siem Offshore ætlar at leingja miljardalán
antares.fo: MYKINES nýtt skip í FAS
kol.fo: 1. dagur - myndir og frásøgn hjá yngstu deild í evnisvikuni
Norge Super Cup: Begge hold scorer
Første Online DM-sejr gik til Grønland
MadsMP klonker bronze i Super Tuesday
Shaun Deeb storbluffet af glad amatør
antares.fo: MOL eigur nú heimsins størsta bingjuskip
antares.fo: Seks Norðsjóvararbeiðarar raktir av geislavirkni
antares.fo: Maersk Line lækkar útlátið av CO2 við 10 prosentum


text:
Hent at vita, áðrenn tú fært ein bústað
Hvat eru Bústaðir?
Bústaðir er eitt nýtt bústaðafelag, sum kortini hevur eina langa søgu í føroyska samfelagnum. Húsalánsgrunnurin, sum varð stovnaður í 1964, og skifti í 2012 navn til Bústaðir, eftir at Landstýrið frammanundan hevði broytt lógargrundarlagið undir grunninum, so farast kundi undir at byggja og reka leiguíbúðir kring alt landið.
Hvat er eitt bústaðafelag?
Eitt bústaðafelag eigur og rekur leigubústaðir. At búgva til leigu í einum almennum bústaðafelag merkir, at tú býrt til leigu undir væl skipaðum viðurskiftum.
Hvussu fái eg eina leiguíbúð?
Fyri at tú skalt fáa atgongd til at søkja um okkara leigubústaðir, er tað ein treyt, at tú teknar teg sum lim í bústaðafelagnum. Tú kemur samstundis á okkara bíðilista. Tú kanst søkja á netinum við at trýsta her.
Hvussu komi eg á bíðilistan?
Tú skalt útfylla umsóknarblaði út á heimasíðuni og gjalda 200 kr fyri uppskrivingina. Limaskapurin verður staðfestur, tá tú hevur goldið. Tá tín limaskapur í bústaðafelagnum er staðfestur, kemur tú sjálvvirkandi á bíðilistan við teimum ynskjum, sum tú hevur til bústaðin, eitt nú stødd á bústaði, hvar í landinum bústaðurin er, o.s.fr. Tú kanst søkja um limaskap her.
Hvussu er bíðilistin skipaður?
Arbeitt verður við tveimum bíðilistum, einum uttanhýsis bíðilista og einum innanhýsis bíðilista. Teir limirnir, sum frammanundan búgva hjá bústaðafelagnum, kunnu koma á innanhýsis bíðilistan, meðan tey, sum søkja limaskap uttanifrá, koma á uttanhýsis bíðilista. Sostatt hava limir, sum frammanundan búgva hjá bústaðafelagnum, ein framíhjárætt at flyta í annan bústað hjá bústaðafelagnum, eitt nú um viðkomandi ynskir eina størri íbúð, enn viðkomandi frammanundan býr í. Treytirnar fyri framíhjárættinum eru, at alt húskið flytur, soleiðis at verandi bústaðurin verður tøkur, og viðkomandi hevur leigað frá bústaðafelagnum í minst eitt ár. Í fyrsta umfari koma øll, sum tekna seg sum lim í bústaðafelagnum, á uttanhýsis bíðilistan. Summir serligir bíðilistar verða eisini, eitt nú til lestraríbúðir, eldraíbúðir og íbúðir til fólk við serligum tørvi.
Noyðist eg at melda meg til av nýggjum, hóast eg havi verið á bíðilista hjá Húsalánsgrunninum fyrr?
Ja, Bústaðir eru eitt nýtt felag við nýggjum virksemi og yvirtaka sostatt ikki møguligan eldri bíðilista frá tí farna Húsalánsgrunninum, kommunum ella øðrum stovnum. Øll, sum eru áhugað at koma á bíðilista til eina íbúð frá Bústøðum, mugu melda seg sum lim í nýggja bústaðafelagnum.
Hvussu fái eg skjótast tilboð um ein bústað?
Um tað bert ræður um at fáa eitt stað at búgva skjótast gjørligt, skalt tú skriva teg upp til fleiri bústaðir – eisini teir, ið tú ikki hevði raðfest frammarliga. Tú kanst, tá tú hevur tikið av tilboð um ein bústað, síðani skriva teg upp til annan bústað, tí eftir eitt ár í verandi íbúð hevur tú framíhjárætt til ein annan bústað í bústaðafelagnum.
Hvat er aldursmarkið?
Tú skalt vera fylt/ur 15 ár fyri at tekna seg sum lim í bústaðafelagnum og koma á bíðilista til ein leigubústað.
Hvat kostar limaskapurin?
Øll, ið ynskja at koma á uttanhýsis bíðilistan skulu rinda eitt uppskrivingargjald á 200 krónur. Hareftir skal tú einaferð um árið gjalda eitt ársgjald á 150 krónur fyri at halda títt pláss á bíðilistanum óansæð, um tú ynskir ein bústað nú ella seinni. Ein leigari, sum ynskir at flyta í ein annan bústað í bústaðafelagnum, skal eisini gjalda 200 krónur fyri at verða skrivaður á innanhýsis uppflytingarbíðilistan og hareftir gjalda ársgjald á 150 krónur fyri at standa á hesum bíðilistanum. Einaferð um árið senda vit inngjaldskort út við eini tíðarfreist at gjalda umsitingargjaldið. Tað er ábyrgd umsøkjarans at gjalda umsitingargjaldið. Avleiðingin kann vera, at umsøkjarin verður tikin av listanum, um viðkomandi ikki hevur goldið, áðrenn tíðarfreistin er farin. Tí er tað sera umráðandi, at tú boðar okkum frá, um tú skiftir bústað, so at vit kunnu senda inngjaldskortið á rætta stað.
Hvat er leigukostnaðurin á íbúðunum?
Leigukostnaðurin verður ásettur í mun til stødd á íbúðini, umframt øðrum viðurskiftum, sum kunnu vera ymisk frá býlingi til býling. Sí yvirlit yvir okkara leigubústaðir her.
Hvar í landinum eru leiguíbúðirnar?
Bústaðir hava leigunústaðir kring allar Føroyar. Kunna teg nærri her.
Hvussu leingi kann eg vera á listanum?
Tað er einki tíðarmark á, hvussu leingi tú kanst vera á bíðilistanum til ein bústað, so leingi tú rindar kostnaðin fyri at vera verandi á bíðilistanum.
Kann eg standa óvirkin á bíðilistanum?
Ja, tú kanst velja at standa óvirkin á bíðilistanum. Hetta kalla vit at vera hvílandi limur. Hetta er ein góður møguleiki, um tú ikki hevur tørv á einum leigubústaði her og nú, men vilt vera á bíðilistanum uttan at noyðast at siga nei til fleiri bústaðatilboð. Sum hvílandi limur skalt tú framhaldandi gjalda kostnaðin fyri at vera á bíðilistanum. Tú kanst altíð boða frá, at tú vilt gerast søkjandi limur aftur.
Hvussu skal man bera seg at sum pør ella hjún?
Títt pláss á bíðilistanum er persónligt og kann ikki yvirtakast av øðrum. Vil tín hjúnarfelagi ella sambúgvi eisini standa á bíðilistanum, skal viðkomandi tekna seg sum lim í bústaðafelagnum. Fara tú og makin frá hvør øðrum, og tit eiga felags barn/børn undir 18, hevur tann parturin, ið flytur úr íbúðini, framíhjárætt til eina íbúð í eitt ár eftir at samlívið endar. Hesin framíhjárættur er bert galdandi, um tit hava búð saman í sama leigumáli hjá okkum í minst tvey ár. Tú mást boða bústaðafelagnum frá broyttu umstøðunum fyri at brúka hendan framíhjárætt.
Noyðist eg at taka av tí fyrstu íbúðini, sum verður bjóðað mær?
Nei, tú kanst takka nei upp í fimm ferðir. Sigur tú nei til sætta bústaðatilboðið, flytur tú aftast á bíðilistan. Tí er gott at tú gert tær greitt frá byrjan av, hvar tú vil búgva, og hvat hóskar best til tín bústaðatørv. Á tann hátt kanst tú tryggja tær, at tú fært bjóðað eina íbúð, sum lýkur tíni krøv.
Hvussu stórar eru íbúðirnar?
Íbúðustødd og snið eru ymisk frá býlingi til býling, men miðað verður ímóti at hava eitt breitt úrval av stødd og snið, sum eisini endurspeglar tørvin í samfelagnum. Tú kanst søkja um so stóran bústað, ið tú ynskir. Hetta merkir eisini, at støk kunnu søkja um íbúðir við bæði 3 og 4 rúmum. Sí útboðið av leigubústøðum her.
Hvørjum eru íbúðirnar ætlaðar?
Íbúðirnar eru í høvuðsheitum ætlaðar øllum, men serligar íbúðir eitt nú til lesandi, eldri fólk og fólk við serligum tørvi verða eisini bygdar.


text:
Menningarlæran úti fyri ágangi
Í 2007 bleiv framlagt og viðtikið eitt uppskot til eina resolutión viðvíkjandi tí ágangi sum vísund, nærmari bestemt evolutión, er úti fyri allastaðni í Europa. Hetta vísur klárt hvat tað er sum hendur rundan um okkum og hvussu forsprákarar fyri kreationismu og intelligent design royna at sníkja teirra trúgv inn í undirvísingina í vísund.
Hon er at finna her: http://bit.ly/bbhkVd
Hesum hevur millum annað okkara lokali ID-fortalari og kreationistur, Høgni Johannesen fingið ilt í reyvina av. Eg ætli mær slett ikki at viðgera nakað hann hevur skrivað um tað, tí tað er, sum ikki einaferð, ikki vert at brúka mína tíð uppá. Men eg gevi her mítt boð uppá hvussu eg síggi hesa resolutiónina og hvat hon kann siga um Føroyar.
Intelligent design og kreationisma er tað sama, so eg kalli tað bara fyri ID undir einum frá nú av.
Uppskotið vísur á eina rúgvu av dømum, um at royndir eru gjørdar at tvinga ID inn ella menningarlæruna út úr vísundaundirvísingini. Hetta hendur í flestøllum londum í Europa, og er eisini við at vinda uppá seg í Føroyum.
Málið hjá ID er undirvísing og tey trúgvandi stríðast hart fyri at fáa teirra læru við í tað pensum sum umfatar vísund. Tó kann ID ikki pástanda at vera ein vísund.
ID er ein roynd at klæða religión út sum vísund, fyri síðani at fáa hana inn í okkara skúlar sum vísund. Hetta var fyrstu nógvu árini í stóran mun eitt Amerikanskt fyribrygdi, men nú eru hesir tankar á veg til Europa og til okkara egnu skúlar.
Hesin ágangur á menningarlæruna er við at vinda uppá seg í Føroyum eisini, so tað er uppá tíðina at fólk sum vilja okkara ungu og okkara landi tað besta, taka seg saman og gera okkurt við hetta.
Sum eg skilji tað, er standurin ringur í Føroyum. Eg veit at lærarar nógvastaðni aftra seg við at nevna menningaræruna, tí teir vita at so fáa teir nøkur av foreldrunum ella skúlaleiðsluna uppá nakkan.
Tískil er tað enn meira umráðandi at fáa eina líknandi lóg í Føroyum enn aðrastaðni. Tað kann vera at ID ikki hevur innivist í vísundaundirvísingini, men menningarlæran hevur tað so sanniliga heldur ikki. Hetta er fúl skomm og eigur at smakka illa í munninum hjá bæði skúlaleiðslum og mentamálaráðnum, sum umsitur skúlarnar og avger hvørjum børnini skulu móttaka undirvísing i.
Eg haldi at vit við fyrimuni kundi tikið undir við hesi resolutiónini hjá Europaráðnum, so at vit kunnu tryggja at undirvísingin í okkara skúlum kann halda sama støði sum í londunum rundanum okkum, og ikki blívur avskeplað av religiøsari uppíblandan.


text:
Fyrri gesturin er Maria Petersen, Fuglafjørður. Greiðir frá kallinum og tilgongdini at fara við OM til Kosovo við gleðiboðskapinum.
Seinni gesturin er Sylvia Thomsen, Klaksvík. Fortelur um longsilin at kenna Gud og Skriftina betur og um vendipunktið tá ið tað hendí. Umtalar fimm dømir í skriftini um:
-Skapanarverkið, Ádam og Evu, ið peikar fram ímóti evangelium, frelsuætlan Guds.
-Ættartalvu í 1. Mós. kap. 5, frá Ádam til Nóa, týdningurin í uppruna nøvnumum, har evangeliið sæst í ættartalvuni
-Hvussu ættirnar í 4. Mós. kap 2 reistu tjøldini kring samkomutjaldið, formað sum krossur Jesusar, sí mynd undir tekstinum
-Føðing Jesusar, barn, sveipað, liggjandi í krubbu, ið er myndatala uppá offurlamið
-Uppreisn Jesusar, um andlits klútin, ið ímyndar at Hann kemur aftur
Vertur: Maria Mørkøre. Teknikari: Albin Johannesen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”
Ættirnar í 4. Mós. kap 2 reistu tjøldini kring samkomutjaldið, formað sum krossur Jesusar


text:
B.A. í søgu - Smátjóðir og altjóðagerð
Bachelor of Arts in History, Small Nations and Globalisation
- Lestrartíðin er 3 ár og telur 180 ECTS
- Lokin útbúgving gevur rætt til heitið Bachelor of Arts, stytt B.A.
- Útbúgvingin er staðsett á Søgu- og samfelagsdeildini í Jónas Broncks gøtu 25, Tórshavn
- Søgu- og samfelagsdeildin verður eisini rópt SSD
- Umleið 20 lesandi verða tikin inn á útbúgvingina
- Lestrargjald:
- Fulltíðarlestur: Ókeypis fyri borgarar í danska ríkinum o.ø. Norðurlondum
- Stakgreinir: 200 DKK/ECTS
- Til ber at søkja um upptøku elektroniskt. Umsóknarbløð og leiðbeining eru at finna HER
- Umsóknarfreistir eru at finna HER
Endamál
Endamálið við útbúgvingini er at geva teim lesandi fjølbroytta vitan og innlit í søgulig viðurskifti við serligum denti á tær avbjóðingar, sum smátjóðir møta í einum støðugt meira altjóðagjørdum heimi
Skipan av útbúgvingini
Bachelorútbúgvingin í søgu tekur trý ár. Nøkur skeið eru kravd, og nøkur ber til at velja eftir egnum áhuga.
Tey bæði fyrstu árini eru støðisár, har lærugreinirnar í ávísan mun eru tær somu sum í hinum bachelorútbúgvingunum á Søgu- og samfelagsdeildini 'Politikki og umsiting' og 'Sosialvísindum og samfelagsplanlegging'.
Útbúgvingin endar við eini BA-ritgerð.
- 1. lestrarár er skipað við grundskeiðum í vísindaástøði, søguvísindaligum háttaløg
- 2. lestrarár er problemorienterað prosjektarbeiði
- 3. lestrarár er høvðusritgerð
Bygnaður
Innihald
Útbúgvingarnar á Søgu- og samfelagsdeildini á Setrinum eru tvørvísindaligar, ið merkir, at tað verður tikið støði í praktiskum søgu- og samfelagsligum viðurskiftum við stórum denti á spurdómsstýrda læring.
Tey lesandi ganga til nógvar fyrilestrar, men harafturat læra tey eisini sjálvstøðugt arbeiðslag, samstarv og kritiska støðutakan - ikki minst gjøgnum verkætlanararbeiði.
Undirvíst verður m.a.:
- um søguvísindaligt arbeiðslag
- um føroyska søgu og alheimssøgu
- um altjóða politikk og modernitet
- um arkivkunnleika
- um smátjóðir í danska ríkinum
Upptøkutreytir
Treyt fyri upptøku er bókligt (t.e. gymnasialt) miðnámsskúlaprógv.
Verður søkt eftir kvotu 2, kunnu aðrar fortreytir við javnsettum kunnleikastøði góðtakast eftir nærri meting.
Framtíðarmøguleikar
Søga - Smátjóðir og altjóðagerð er lesturin fyri tey, sum ynskja at arbeiða innan ymisk øki við avbjóðingum hjá smátjóðum, men gevur eisini nógvar aðrar kvalifikatiónir, so sum víðari lestur, ið m.a. gevur førleikar til hægri undirvísingar- ella granskingarstørv.
Við útbúgving frá Søgu- og samfelagsdeildini ert tú væl ílatin - bæði til arbeiðsmarknaðin og til víðari lestur á masterstigi.
Framhaldandi útbúgving
B.A. útbúgvingin í søgu - Smátjóðir og altjóðagerð - gevur grundarlag fyri framhaldandi lestri á masterstigi, ið m.a. gevur førleikar til hægri undirvísingar- ella granskingarstørv.
Umsóknarblað og umsóknarfreistir
Til ber at søkja um upptøku elektroniskt. Tú finnur umsóknarbløðini HER.
Sí vinaliga umsóknarfreistirnar HER.
Á síðuni eru eisini lagdar leiðbeiningar til umsóknarbløðini. Les leiðbeiningina væl, áðrenn tú fyllir umsóknarblaðið út.
Nærri kunning
Nærri kunning fæst við at venda sær til lestrarvegleiðingina: SSD-studvegl(at)setur.fo, ella við at venda sær til Erling Isholm, útbúgvingarleiðara, erlingi(at)setur.fo


text:
Tindasvín
Tindasvín eru einar 23 cm long, hava stutt oyru, stuttan hala, langt trýni og spískar, stinnar tindar á kroppinum. Tindasvín hevur einar 5000 tindar. Flestu tindasvín liggja í reiðrinum um dagin, og eru frammi um náttina at leita eftir reyðmøðkum og skordýrum. Hesi smáu súgdýrini bjarga sær væl í myrkri. Tey síggja og hoyra illa, men tey hava framúr gott tev, og teir viðkvomu kamparnir hjálpa teimum at finna í myrkri. Gerst tindasvín bangið, kúlar tað seg saman. Høvd og bein leggur tað inn undir búkin, og ringvøddi niðast á búkinum kreppir búkin saman, so hvøssu tindarnir peiggja í allar ættir. Løtu seinni kagar tað útundan at vita, um vandin er av, og rættir seg út aftur. Um veturin kúlar tindasvínið seg saman og svevur, til várið kemur. Tindasvín rennur otrúliga skjótt.


text:
Á Føroyamálsdeildini verður granskað og undirvíst í føroyskum máli og bókmentum. Eingin annar stovnur í heiminum hevur hetta starv um hendur. Tí miðar Føroyamálsdeildin eftir at fremja gransking á altjóða stigi og at bjóða fram dygdargóðar útbúgvingar á BA- og MA-stigi. Umframt føroyskt mál og føroyskar bókmentir veita námini innlit í bókmentir og mál í hinum Norðurlondunum.
Støðið undir námunum á deildini er gransking í føroyskum máli og bókmentum. Hon verður útint úr somu vísindaligu sjónarhornum og við somu háttaløgum sum hugvísindalig mál- og bókmentagransking yvirhøvur nýtir.
Námini í føroyskum hava serstøðu sum nám í móðurmálinum. Studentarnir læra vísindalig háttaløg, ástøði og søguligu bakgrundina hjá tí, sum teir longu duga og kanska halda seg vita tað mesta um, nevniliga munnligt og skrivligt føroyskt, føroyskar bókmentir og mentan.
Útbúgvingarnar leggja høvuðsdentin á føroyskt mál og føroyskar bókmentir frá elstu tíð til okkara dagar og sýna samband teirra við søguna og mentanina sum heild. Námsgreinin skal eisini lýsa støðu teirra í millumtjóða sjónarringi við atliti fyrst og fremst at norðurlendskum málum og bókmentum.
Lestur á Føroyamálsdeildini er at rokna sum fulltíðarstarv. Undirvíst verður á ymsan hátt: fyrilestrar, studentaframløgur, skrivligar venjingar og uppgávur, orðaskifti í bólkum og flokki, seminar og leiðbeining.
Føroyamálsdeildin bjóðar umframt BA- og MA-nám í føroyskum eisini høvuðsgrein og hjánám. Eftir serligum treytum ber til at lúka granskaraútbúgving, ph.d., á deildini í málsligum ella bókmentaligum evni.


text:
Hed var pa teidin at výr fingu regn. No kann det gerna fa regna att par dagar til og gerna í leitit lagum takt.
Monthly Archives: July 2013
Ner arsteidin biaudr
Nokut hailt óviktugt
Mann skal nukk inte vare vonar yvar at minn bilin, jo ann Volvo jer det, no gnikar i bromsar sum alle andre volvobromsar verkar gere. Skeitbil da denn var svenskr og skeitbil ner denn var amerikanskr og leike mike skeitbil no ner denn jer kinesiskar.
No fliaugr manga fúglungar
No har alt flaira sortars fúglar fat seina ungar út ýr bóit. Bera í dag og í gar so jer manga ungar av ledursvalu í lufti. So fýr leiti aina so jer fúglars martlsama arbudi til endur. Men manga fúglar far flair kullar enn ann so noku veilo bleir det inti enn.
Og ner výr no har talat um Ledursvalu (ellar Vatnsvalu sum ha og kann haita hier pa Gotland) so jer det bera til legga til at ha jer lagli nip. Nip í sig, men og mikit nip í fliaugningi ellar flyggst sum ann ser um fúglar.
Trivligt og gutt pa Geule Hynu
Sitenes ei denn lómuge treigardin bí Geule Hynu pa Rónehamn kann ann inte anne enn niaute. Kaffiet jer gutt og inte til tale um sjokladtertu med hesslenytar í! Og det finns inte so mange sum har ann so gódar smak ner det kumbr til innraidning og val av museik sum aigrar av Hynu.


text:
Syðrugøta
Syðrugøta er sunnara markatalsbygdin av teimum báðum gomlu gøtu-bygdunum, og er hon frá víkingatíðini. Bygdin liggur út ímóti Gøtuvík, og mangan vetrardag kunnu íbúgvar hennara njóta vøkru sólarrenningina á havsbrúnni í eystri.
Fyrr hevur nógv verið gjørt við binding í Syðrugøtu. Tøtingarvirkið hevði sítt sæti mitt í bygdini, og framleiddi kendu føroysku Tøting troyggjurnar. Harumframt eru gøtumenn kendir fyri sín nótafiskiskap, og í dag húsast í Syðrugøtu tvey av størstu reiðaríum landsins, P/F Varðin, ið rekur nótaskipini Jupiter, Trónd í Gøtu, Finn Fríða, Saksaberg og Tummas T, og Faroe Origin, ið rekur fýra partrolarar.
Syðrugøta er kend fyri m.a. stóra sandin og árliga G-festivalin, ið setur sín serliga dám á alla bygdina, og har fleiri túsund fólk savnast úr øllum landinum umframt úr útlondum.
Í Syðrugøtu búgva 433 fólk.
– dagført juli 2016


text:
Veður og tíðindi í Føroyum
Bókadeild Føroya Lærarafelags
67,00 kr
Spar 20,00 kr
- Síður: 286
- Útgávuár: 2003
- Upprunamál: føroyskt
- Innbinding: innbundin
- Rithøvundur: Petur Skeel Jacobsen/Finnbogi Ísakson
- Myndir: Alan Brockie (ritstj.)
Í bókini er yvirlit yvir veðrið í Føroyum í 128 ár, og lesarin kann sjálvur út frá upplýsingunum gera sær eina meting av, um nakað ella einki er í pástandinum um veðurlagsbroytingar. Her eru stormdagar, avfall, sóltímar, minsti, mesti og miðal hiti fyri hvønn mánað og hvørt ár, umframt veðurmet.
Í bókini er eisini ein tíðindapartur og ein mynd fyri hvørt árið. Teksturin er úrval av tíðindum, sum hava verið frammi nevnda ár. Tíðindini eru ikki vald eftir nakrari meginreglu, men heldur soleiðis, at okkurt áhugavert er tikið fram. Fyri hvørt árið er eisini ein mynd, sum onkursvegna eyðkennir tíðina, og í hvørjum einasta føri er eisini okkurt skrivað um sjálva myndina.


text:
Evnisdagar í miðdeildini - 7.til 9. mai
Mánadagin vitjaði 5. flokkur á Setrinum. Tórshavnar kommunua bjóðar á hvørjum ári øllum 5. flokkum á Námsvísindadeildina. Vit sluppu at royna djúpstoktan og stoktan tara 😊
5.
flokkur bakaði eisini muffur við rabarbum. Pyntið á muffunum var gelekúlur, gjørt úr stívilsi úr
taranum.
4. og 6. flokkur fingu henda sama dagin vitjan av Katju Remmer, ið greiddi frá um reyðmaðkin.
Týsdagin fór øll miðdeildin á Búnaðarstovuna. Har sóu vit millum annað, føroyska rossið, neyt, kálvar, ein illan tarv, seyð og nógv fitt smálomb. Vit fóru til gongu heimaftur og savnaðu rusk á vegnum heim.
Mikudagin fóru vit at hyggja at kompostkassanum, ið er á skúlanum. Har sóu vit skriðdjór og nógva góða mold. Síðani fóru vit til verka við ruskinum ið vit øll hava savnað inn. Vit hava arbeitt við árstíðunum.
Nakrir
dreingir fóru út at seta epli niður.


text:
Uppflytingin er veruleiki
TB | 06/08/14
Hóast kappingin júst er byrja aftur eftir summarsteðgin, so er uppflytingin longu tryggja okkum! Annars hevði høvuðsvenjari okkara, Páll Hagbert, proklamerað at uppflytingin vónandi bleiv tryggja okkum á heimavølli móti B36, men 07 Vestur vildu tað øðrvísi.
07 Vestur hevur leikt í kvøld og endaði við at tapa dystin móti HB vesturi í Vágunum.
Uppflytingin hevur ligið í luftini í langa tíð og ein hevur havt trupult við at ímynda sær, at TB ikki skuldi flyta upp. Nú er tað so veruleiki, at TB verður aftur í Effodeildini í 2015, sum altíð hevur verið okkara mál síðan vit fluttu niður.


text:
Agnar Frederiksen
19.06.2017 - 12:30
Ítróttur > Ítróttur > Fótbóltur
NSÍ fekk eitt marrulutakast. Annað árið á rað skal NSÍ til Hvítarusslands. Í komandi viku ferðast runavíkingar til høvuðstaðin í Hvítarusslandi, har teir skulu møta Dinamo Minsk. Hetta er eitt stórt lið í Hvítarusslandi, og langa ferðin og væntandi nógvi hitin kann eisini gera tað sera trupult fyri NSÍ.
B36 hevur fyrr spælt seg víðari í Europa. Við lutakastinum í dag er tað greitt, at møguleikin sannliga er til staðar fyri, at B36 ger tað aftur. Nomme Kalju FC úr Estlandi verður mótstøðuliðið hjá havnarliðnum. B36 kundi møtt væl truplari mótstøðu á pappírinum. B36 byrjar á útivølli
Tað eru tíggju ár síðani, at KÍ seinast spældi europeiskan fórbólt. Tá var mótstøðuliðið úr Svøríki, og tað er tað aftur hesuferð. Tá var tað Hammarby, hesaferð er tað AIK, ið er mótstøðuliðið. So í komandi viku skulu klaksvíkingar til svenska høvuðsstaðin at spæla ímóti svenska stórliðnum.
Fyrsti dystirnir, um also eru á útivølli hjá øllum føroysku liðunum, verða leiktir næsta hósdag tann 29.juni. Dystirnir í Føroyum verða leiktir eina viku seinni, 6.juli.
Tað kann blíva ein framúr kulissa, ið KÍ kann koma at spæla í komandi viku í Stockholm.


text:
Tvær stovur vóru á Heygum á Viðareiði á sinni: “heima í stovu” og “eysturi í stovu”. Nú rópast seinna stovan “eysturi í búð”. - Bóndakonan eysturi í stovu hevði átt dreingjabarn. Ógvuliga friðarligt barn var tað og treivst væl. Ein dagin var alt fólkið úti í arbeiði og konan einsumøll eftir hjá barninum, sum lá og svav í vøgguni. Tað hevði ikki fingið tonn enn, so altíð mátti onkur vera hjá tí; annars fekk huldufólkið vald yvir tí. Nú bar tað so á, at konan hevði eitt framíhjásørindi at gera burtur av sær og helt tað einki saka, um hon fór út fyri dyr eina pinkulítla løtu. Tá ið hon kemur aftur í dyrnar, hoyrir hon slíkan grát til barnið. Hon undrast á, so avskapað tað er; hon er um ikki at kenna tað aftur, men heldur hetta koma av grátinum. Tað heldur so við at nísta og gráta bæði nátt og dag, og mamman verður heilt ring og sjúk av vekri. Barnið heldur avtrivnast enn trivnast. Fólk, sum hava sæð barnið fyrr, halda hetta vera eitt býtisbarn. Mamman fer til prestin og biður hann koma og hyggja at tí. Prestur sigur, at barnið er umskift, men hann skal leggja henni eini ráð: hon skal taka vatn upp í fýra fliðuskeljar, seta hvørja í sítt grúgvuhornið og kynda stóran eld upp. Hon so ger og letst, sum hon skal kóka nátturð. Nú gerast glómur í huldubarninum; tað tagnar og reisist upp í vøgguni. Tað smírist, peikar at fliðuskeljunum og spyr, hvussu tað skal kunna trívast her, sum tey hava slíkar pottar: nakað var ímillum hesar pottarnar og bryggjukørini, ið pápi sín Búin átti. Ta náttina gjørdi huldubarnið ongar ónáðir, so tey fingu frið at sova í húsinum. Um morgunin, tá ið tey vaknaðu, var tað horvið, og eitt annað barn, vakurt og trivnaligt, lá í vøgguni. Tá hildu tey seg kenna teirra egna barn aftur.
Nøkur ár eftirsíðani var ein ókunnigur drongur komin at spæla úti ímillum børnini á Heygum. Ongantíð vildi hann koma inn við teimum, tó at tey bóðu hann ofta, og hvarv, so eingin visti, hvar ið hann fór. Ein dagin var hann tó inn komin, men sum tey tóku at spæla inni, hoyrdist eitt rópa fyri durunum: Ruben, Ruben! Drongurin fór grátandi út, tí hann væntaði sær at verða bukaður, og síðan sást hann ikki aftur. Men hesin drongur var hildin at hava verið hitt áðurnevnda huldubarnið, sum umskift hevði verið.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Hvat er harðskapur
Nær er ein kvinna útsett fyri harðskapi?
Ein kvinna er útsett fyri harðskapi, um hon skal laga sína atferð eftir krøvum og vónum hjá einum øðrum persóni á ein sovorðnan hátt, at hon verður noydd at fara út um síni egnu mørk.
Kvinnan nýtist ikki at hava sjónlig merkir á kroppinum sum prógv fyri, at hon hevur verið fyri harðskapi. Harðskapur kann vera likamligur og sjónligur. Men harðskapur kann eisini vera duldur, tá talan er um sálarligan, kynsligan, materiellan ella fíggjarligan harðskap.
Her eru nøkur dømir um harðskap:
Sálarligur harðskapur
At verða hótt við harðskapi.
At síggja síni børn verða hótt við harðskapi.
At tað verður rópt ella funnist at einum í heilum.
At vera undir eftirliti.
At vera avbyrgd frá øðrum menniskjum.
At verða niðurgjørd meðan onnur eru til staðar.
Sálarligur harðskapur kann vera torførur hjá kvinnuni at prógva, tí hann gevur ongi sjónlig spor. Men sálarligur harðskapur er sera skaðiligur og niðurbrótandi.
Likamligur harðskapur
At verða sligin, bukað, sparkað, skumpað, pínd.
At vera fyri harðskapi við vápnum ella øðrum lutum.
Kynsligur harðskapur
At vera noydd til kynsligar handlingar, ið býða einum ímóti og sum ein ikki ynskir.
Materiellur harðskapur
At eins ognarlutir verða oyðilagdir, til dømis heim, innbúgv, klæðir, bilur. Hesin harðskapur kann eisini vísa seg við, at maðurin tveitir kvinnuna á dyr, uttan at lata hana fáa nakað við sær, og at maðurin ger tað torført hjá kvinnuni at seta búgv av nýggjum, tí møgulig hús skulu seljast og innbúgv býtast.
Fíggjarligur harðskapur
At verða fíggjarliga avmarkað við ikki at ráða yvir egnum pengum, alt fer á kontoina hjá manninum. Kvinnan fær møguliga pening til keyp av mati, men hevur lítið og onki innlit í fíggjarstøðuna hjá familjuni.
Harðskapur av øllum slag er niðurbrótandi. Tað vísir seg, at um harðskapur stendur uppá í langa tíð, er tað torført hjá kvinnuni at koma sær burtur úr harðskapinum.


text:
Er talan um bunkring á sjógvi ella landi, so er Effo rætta valið, tá tað snýr seg um:
- Bunkring við tangabili
- Bunkring frá egnum goymslum kring Føroyar
- Bunkring á sjónum
Sum royndir oljuveitarar tryggja vit øllum skipum skjóta og góða tænastu. Royndirnar vísa, at tað er umráðandi, at veitingin fer fram skjótt, og at umhvørvið og trygdin fáa hægstu raðfesting.
Við drúgvum royndum lata vit brennievni í flest øllum havnum. Effo hevur avgreiðslur runt um í Føroyum. Við tangabilum koyra vit oljuna har, tað hóvar tykkum best. Eisini kunnu vit lata olju beinleiðis frá egnum goymslum.
Vit avgreiða allar oljuveitingar til skip, uttanlands og á sjónum. Í góðum samstarvi við veitarar kring knøttin tryggja vit bestu tænastu til kappingarførar prísir.
Samband / Fyrispurningar
Telefon: 343500
Teldupostur: sales@effo.fo
Sverri Steintún
Søluleiðari
+298 343507
+298 210510
Signar Johannesen
Sølumaður
+298 343508
+298 211133


text:
- Tíðindi, mentan og ítróttur
Hósdagsgesturin: Kristian Blak
Tak niður
Summartónar eru farnir av bakkastokki fyri 27. ferð. Og skiparin á musikalsku summarskútuni er aftur í ár slóðbrótarin Kristian Blak.
Hansara slóðir í føroyskum tónleikalívi er sjónligar. Umframt Summartónar hevur Kristian Blak verið við til at stovnað Jazzfelagið og plátufelagið Tutl, sum tilsamans hevur útgivið fleiri enn 500 útgávur.
Vit práta við Kristian Blak um hansara bakgrund og virði, og vit royna millum annað at finna fram til, hvaðani hansara eldhugi stavar.


text:
Vetrarmorgun
Vetrarmorgun er ein føroyskur stuttfilmur frá 2013, sum skopuningurin Sakaris Stórá hevur leikstjórnað og skrivað handrit til. Filmurin varð boðin til størsta filmsfestivalin í Evropa, Berlinaluna (Berlin International Filmfestival), har hann varð sýndur 7 ferðir í februar 2014.[1] Sakaris og Ingun í Skrivarastovu, sum framleiddi filmin, og tær báðar genturnar, ið spældu høvuðsleiklutirnir: Armgarð G. Mortensen og Helena Heðinsdóttir vóru øll við á filmfestivalinum í Berlin. Filmurin varð tilnevndur trýggjar virðislønir, ein teirra var Teddy-virðislønin ið er ein virðisløn ið verður latin filmum ið varpa ljós á evni sum LGBT felagsskapurin arbeiðir fyri. Eitt evni í filmminum er nevniliga samkyndleiki. Sakaris segði í samrøðu við Philipp Schmidt frá Teddyaward.tv, at hann nokk ikki hevði torað at gjørt ein film um hetta evnið fyri eini 5-10 árum síðan, men nú tordi hann, tí tað er blivið meira góðkent at tosa um hetta evnið í Føroyum nú.[2] Filmurin varð frumsýndur á bókasavninum á Sandi hin 12. september 2013. Hann varð eisin sýndur á Tjóðpallinum í Havn 21. september 2013.[3] Kinna Poulsen ummælti filmin og helt at hann var flottur, men at søgan var nakað tunn, og at tað bleiv næstan gjørt ov nógv burturúr til sýningina í Havn, men útlendingum dáma væl filmin og hann er væl móttikin í Berlin.[4]
Hin 14. februar 2014 vann stuttfilmurin Vetrarmorgun eina filmsvirðisløn á Berlinaluni 2014, hann vann í bólkinum sum á enskum verður nevndur The Special Prize of the Generation 14plus International Jury.[5]
Innihaldsyvirlit
Um filmin[rætta | rætta wikitekst]
Longd[rætta | rætta wikitekst]
Filmurin er 19 minuttir langur.[6]
Tey leikandi[rætta | rætta wikitekst]
- Armgarð G. Mortensen - Maria
- Helena Heðinsdóttir - Birita
- Erla Drós Simonsen - Andrea
- Jensina Olsen - mamman (rødd)
- Sissal Tókadóttir Dahl - Elin
- Rasmus Samuelsen - Dánjal
Evni og søgugongd[rætta | rætta wikitekst]
Filmurin snýr seg um tvær ungar tannáringa gentur í Føroyum, Mariu og Biritu, um kærleika og vinskap, um identitet og samkyndleika.
Tónleikur[rætta | rætta wikitekst]
Mikael Blak hevur gjørt tað mesta av tónleikinum í Vetrarmorgun, Hanus G. Johansen hevur gjørt eitt av løgunum.[7]
Staður[rætta | rætta wikitekst]
Mál[rætta | rætta wikitekst]
Føroyskt
Framleiðsla[rætta | rætta wikitekst]
Heiðurslønir, tilnevningar og sýningar á Filmfestivalum[rætta | rætta wikitekst]
- 2014 - Vann virðislønina The Special Prize of the Generation 14plus International Jury á Berlinaluni 2014.[8]
- 2014 - Tilnevndur Crystal Bear á Berlinaluni[9]
- 2014 - Tilnevndur Teddy Award á Berlinaluni[10] [11]
- 2014 - Tilnevndur altjóða virðislønina Generation 14plus competition á Berlinaluni[12]
- 2014 - Varð sýndur 7 ferðir á Berlin International Filmfestival
- 2013 - Vetrarmorgun varð tilnevndur Geytan, vann tó ikki.
Keldur[rætta | rætta wikitekst]
- ↑ Berlinale.de, Generation 14plus Short Film, Vetrarmorgun, Winter Morning, Wintermorgen
- ↑ Samrøða við Sakaris Stórá á YouTube
- ↑ listinblog.blogspot.com,
- ↑ In.fo, Ovfarin av móttøku í Berlin
- ↑ Berlinale.de, AWARDS AND JURIES IN THE GENERATION SECTION
- ↑ Um Vetrarmorgun á imdb.com
- ↑ Planet.fo, Føroyski filmurin “Vetrarmorgun” frumsýndur í kvøld
- ↑ Berlinale.de, AWARDS AND JURIES IN THE GENERATION SECTION
- ↑ Kvf.fo, Brunsj við Ingun í Skrivarastovu
- ↑ 28. Teddy Award Samrøða við Sakaris Stórá á YouTube
- ↑ nordicstylemag.com, Interview with Sakaris Stórá: Faroese film selected for Berlin International Film Festival
- ↑ Fishandfilm.net


text:
Húsið við Á.
“Húsið við Á” er bygdarhúsið í Porkeri.
Kommunan keypti ein gamlan møbilhandil og bygdi hann um.
Húsið er í tveimum hæddum og kann leigast út til ymisk endamál.
Ein nevnd hevur um hendi dagliga raksturin.
Í niðara hæddini er hølið við borðum og stólum, har borðreiðast
kann til 40 – 45 fólk. Ein lítil køkur er til hetta høli.
Í niðaru hædd er WC inn frá ganginum.
Í endanum av húsunum er alment WC, sum hevur egna inngongd.
Har eru tvey WC, eitt vanligt og eitt við brúsu til fólk við breki.
Breið og góð trappa er upp á ovaru hæddina.
Á ovaru hædd er hølið við borðum og stólum, har borðreiðast kann til 80 fólk.
Á ovaru hædd er eisini stórur og góður køkur, sum er góðkendur av myndugleikunum.
Í húsinum er alt, sum hoyrir til, um tú skal matgera og borðreiða.
Í hesi 7 árini, “Húsið við Á” hevur verið í nýtslu, hevur tað verði nógv brúkt, 120 – 150 ferðir um árið, til barnadóps-, konfirmatións-,
og føðingardagsveitslur, umfram aðrar veitslur. Skeiðsvirksemi hevur eisini verði í húsinum.
Internet er í húsinum, uppvarpari, og televarp til stórskíggja.
Eisini ber til at leiga húsið til bólkar, sum ynskja at liggja nátt. Húsið eigur soviundirløg.
Kostnaður fyri at leiga húsið er:
Alt húsið kr. 1.500,00
Niðara hølið kr. 500,00
Um áhugi er at leiga “Húsið við Á” ber til at ringja til formannin Zacharias Bech á tlf. 599226.


text:
Tað eydnaðist!
Túsund takk fyri allar fittu viðmerkingarnar og góður ráðini. Sum eg eisini hevði fatan av áðrenn, so eru ynskini sera ymisk, og royndirnar við hesum ymsu vognunum eisini sera fjølbroyttar. Best man nokk verða, at taka tey ráðini man fær, og so sjálvur meta um, hvat hóskar seg best til sín. Tað er í hvørt fall tað, ið eg havi valt at gjørt.
Tað bleiv vognurin, sum eg av fyrstan tíð forelskaði meg í. Ein ljósareyður/kremlitaður frá Silver Cross. Eg kláraði sympulten ikki at fáa hann úr høvdinum og til alla lukku, var eg so heppin at finna hann á einari endurnýtslu app. Tað var ein fitt dama úr Keypmannahvan sum seldi hendan vakra vognin. Eg kalli hana “Gucci daman”.. tí hetta er ein vælhavandi frøkun, ið bara eigur merkivørur, og tískil eisini sjálvandi hevði tveiiir vognar, og av tí sama ikki hevur brúkt hendan nakað serligt. Hon metti at hava brúkt hann áleið 10-15 ferðir. Fantastiskt fyri okkum og hon var so fitt og hjálpsom at keypa frá.
Er hann ikki elskuligur???
Sum sagt, var vognurin aaaalt ov dýrur hjá okkum at keypa nýggjur. Hann kostaði nemliga 15.000 kr, so tað kom ikki uppá tal. Men vit sluppu at keypa hann frá henni fyri undir 5000 kr, so tað haldi eg var eitt ordans kup!
Sigurd stakkalin, mátti ferðast við vogninum frá Keypmannahavn til Aarhus. (Haha.. so kundi hann venja seg eitt sindur). Og jaaaa so hugsa tit “hvat sigur hann til ein so didduligan vogn?!”. Eg hevði faktiskt eitt sindur ringa samvitsku, yvir at eg ynskti mær ein soooo didduligan vogn. Hann var ikki so glaður fyri litin, men so hin vegin.. hann veit hvussu eg eri, og veit hvussu glað eg verði fyri tílíkt, so tað kravdi ikki sooo nógva yvirtaling. Fittari skal man leita leingi eftir.. (ja bæði manni og vogni)
Men altso, eri eg ør at velja ein tíllíkan vogn? mínir tankar eru.. hví skal man velja tað sama sum hini, um man veruliga dámar okkurt annað betur? Ja, kanska ein svartur vognur er túsund ferðir lættari at halda penan, og ein størri vognur kann brúkast longur osf. Í síðsta enda, so ger tað onki um onkur heldur meg verða øra, og fjasuta at velja ein so didduligan vogn. So leingi húsarhaldið er á bylgjulongd, so er fínt.
Eg eri nakað sooo glað fyri vognin og hann sær soo gott út! Har eru nøkur fá brúksmerkir á, men tað er heilt okey við mær, tá eg spardi 10.000 kr!! Hetta er ein kombivognur, so hann er nokk so lítil, men kann gerast til ein koyristól, sum síðan kann brúkast leingi. Har er ein lekkur koyriposi við, puslitaska, regnslag og flugunet (og ein fløskutaska/fløskuvermari?). So nú skuldu vit verði klár ha?
Eg gleði meg sum eitt smábarn, at sleppa út at trilla við honum og vanti at lítla goggan hjá okkum fer at stórtrívast í honum.
M&K


text:
Tjóðveldi lokkaði sambandsmann við borgarstjórasessi
30. september 2016
Valstríðið harðnar
Hevði Sambandsflokkurin átt burturstaddan borgarstjóra í Tórshavnar kommunu, hevði ein valdur tjóðveldisvaraborgarstjóri sjálvandi sloppið at umsitið borgarstjóraembætið í nakrar dagar
Nú tað nærkast val-mánaðinum november, harðnar kommunala valstríðið alsamt meir og meir. Ja, so hart, at summi valevni longu alment eru farin í holt við at berjast um borgarstjórasessin, hóast fleiri flokkar ikki enn eru lidnir við uppstillingina.
Seinasta freist at lata vallistar inn er ikki fyrr enn um hálva triðju viku.
Orðatakið um, at selja skinnið, áðrenn bjørnin er skotin, er sera rámandi í hesum høpi.
Vit vita ikki, hvør verður valdur, ella hvørjir flokkar koma at mynda eina komandi samgongu eftir valið, sjálvt um verandi borgarstjóri við ”jetlag” (orðið finst ikki í orðabókini hjá Sprotanum) er farin at grópa nøkur ár aftur í tíðina, tá hann ”over a night” beint eftir fundarvirksemi millum Sambandsflokkin, Fólkaflokkin og Javnaðarflokkin í 2004, vendi Sambandsflokkinum bakið, (hann var ikki blakaður út), og spadseraði yvir í Javnaðarflokkin við vælsignilsi frá Tjóðveldisflokkinum, soleiðis æt flokkurin tá. Tað var hesin flokkur, sum egndi við einum borgarstjórasessi.
Tjóðveldi man angra
Tað eydnaðist teimum væl og virðiliga, má man viðganga. Undirskriftin, sum borgarstjórin saman við hinum valdu umboðum Sambandsfloksins, Fólkafloksins og Javnaðarflokins festu á blað um at hittast aftur dagin eftir valdagin í 2004, hevði knappliga ongan týdning.
Harra gud, ein undirskrivt her og ein der, hvat hevur hon at týða? Einki, vísir tað seg hjá summum, tá um luskutan politikk ræður.
Hjá røttum og trúføstum sambandsveljara er eitt orð framvegis eitt orð og ein maður framvegis ein maður. Hvørki meir ella minni.
Tjóðveldi vildi hava ein sambandsmann til borgarstjóra fyri at skapa ravagu i politiska dunnuhylinum í høvuðsstaðnum og fekk sín vilja.
Í dag, hugsi eg, at Tjóðveldi nógv ár eftir hetta angrar tað so bitturliga, hóast flokkurin hevur umsitið varaborgarstjórasessin í Tórshavnar býráð, bara sum eitt eyka heitið og annars sum eitt null og niks.
Hevði Sambandsflokkurin átt borgarstjóran, hevði ein valdur tjóðveldisvaraborgarstjóri sjálvandi sloppið at umsitið borgarstjóraembætið, tá bossurin var burturstaddur. Alt annað hevði verið løgið.
Dupultmandatar - avgerð veljarans
Viðvíkjandi aktuella evninum, um býráðsvalevni kunnu økja álitisstørv sum býráðspolitikkarar og landspolitikkarar samstundis, er hetta ikki eitt flokspolitiskt mál í Sambandsflokkinum. Tað er upp til hvørt einstakt sambandsvalevni at meta um tað.
Tann einasti, sum kann avgera, um tað er rætt ella skeivt, er veljarin – og bara hann ella hon.
Í so máta er demokratiið enn galdandi í Sambandsflokkinum. Í so máta fyri leiðslurnar í nøkrum av hinum flokkunum eitt innanhýsis problem.
Beate L. Samuelsen
valevni Sambandsfloksins til býráðsvalið í Tórshavnar kommunu
RN
Back


text:
So var aftur ein fallin kvinna í hondunum á einum vemmiliga sjavinstiskum mannfólkakapitalisti til okkum menn at hyggja eftir. Ger so væl. Kasia Mos úr Póllandi. Sum sangarinna sigur hon mær einki, men nógvum mannfólkum sigst hon hava gjørt stóran mun á permuni á pólska Playboy.
Gjøgnumgangandi var júst hetta stílurin á ársins evropeisku sangkapping, Eurovision Song Contest. Kvinnur við slissið í kjólanum. Mannfólkagjeikarin, sum peysar tær fram á pallin, vil hava tað soleiðis. Og so er fýrverk fyri rest. Og hví Avstralia er sloppið við í Evropa veit eg ikki. Men teir, gjeikararnir down under, áttu ein hin besta sangin í ár.
Og hetta við sangi, palli og sjovi, hevur skapt nýggjar avbjóðingar í pallmentan á okkara leiðum við so stórum áskoðaraskara sum hesum. Skeggjutar kvinnur og dansandi gorillur bara fyri at nevna tvey frásøgusnildi á public service palli. Og so fornermaðir russar, sum í ár valdu kappingina frá og ikki sluppu at atkvøða. Umframt grunt gjeikaraglimmur er eisini politikkur sloppin við í evropeisku sangkappingina.
Hugdi eftir sendingini á NRK í morgun, tí gjárkvøldið vóru vit starvsfelagar í einum so fantastiskum føðingardagsgildi.
Og hvat endar alt hetta uppstásaða sjovið í Kiev, har ein lokalur ótangi sleppur at vísa reyv, við? Jú, tað endar við einum portugisiskum fado, ella tí, sum líkist, men uttan video, uttan glimmur, uttan sjov. Bara ein fado, gamaní ávirkaður av tónleikarákum seinastu hálvu øldina ella meir. Og systurin, sum skrivaði sangin, sang duett við 27 ára gamla Salvador, sum vann við 758 stigum. Eisini fólkið atkvøddi fyri honum, hóast hann hvørki sang á enskum ella dyrkaði lægstu felagsnevnarar í einum og øllum, eins og hini. Bara ein sangur, bara ein fado. Sum ein ferð til Portugals. Og at lurta eftir Paul McCartney, tá hann er bestur tey seinastu Beatles-árini. Akkurát sum tá heimliga skaldið syngur um, at føra okkum burt í annan heim. Ikki við stakkalastási, men við sangi og ongum øðrum.
Ikki havi eg havt stóran áhuga fyri evropeisku sangkappingini seinastu árini, tí hon hevur verið so ovurhonds fongd við júst stakkalastási. Har hevur heldur ikki verið nakar sangur av týdningini at hoyra. Bara primitivt frumtramp við meir enn hálvnaknum kvinnum, serliga úr Eysturevropa.
Norski frásøgumaðurin undraðist eisini, at “den mest stillfarne sangen” skuldi vinna á øllum rummalareignum. Men soleiðis varð tað. Ein einfaldur fado á móðurmálinum og í heimligari traditión. Sum at sita á kafé í Lissabon. Soleiðis hevði verið spennandi at sæð Eurovison Song Contest framyvir. Fyrst og fremst á móðurmálinum og síðan endurspeglandi í minsta lagi eitt vet av einum farra av eina tónleikaligari hevd úr teim økjum, ið sleppa við.
Men kanska gevur tað ikki so stór hyggjaratøl, sum ein kynsspesifikk dreingjakomedia, ið mest líkist einum interaktivum telduspæli.


text:
Fólkakirkjan og Mentamálaráðið hava heitt á Nám um at gera eina temasíðu um Luther og reformatiónina, sum tók seg upp fyri 500 árum síðan.
Sjálvur dagurin er merktur í álmakkanum at verða týsdagin 31. oktober í 2017 við orðunum ”upphav trúbótar Luthers”, sum sæst niðanfyri. Tað var tann dagin í 1517 at Luther negldi tær 95 tesurnar á slotskirkjudyrnar í Wittenberg.
Olivia Weihe Hansen, lærari í kristni, hevur skrivað flestu tekstirnar á temasíðuni um Luther og gjørt uppgávur til teir. Eisini hava Theodor Eli Dam Olsen, prestur, og Sólrun Michelsen, rithøvundur, skrivað hvør sín tekst um Luther; Theodor um, hvat Luther hevur at týða í dag, og Sólrun sigur frá eini ferð úr Føroyum til Týsklands í fótasporum Luthers í vár. Ein tíðarlinja er gjørd yvir lívið hjá Luther, og slóðir við uppgávum eru til útvarpssendingar um Luther og konuna Katharinu von Bora.
Tekstur og uppgávur eru um gamlar og nýggjar kirkjur og samkomur, teirra knýti til fólkið og tað almenna, um kirkjuskatt og tíggjund, og um at lesa Bíbliuna á móðurmálinum í anda Luthers.
Á temasíðuni um Luther eru eisini uppgávur um avlát og katekismus, og upplegg til kjak, hvørt tað er rætt, at brúka hin søguliga Luther í inntøkugevandi ferðavinnutiltøkum, og at selja hann sum leikutoy. Spurningar eru eisini um holocaust og ateismu.
Búmerkið við mynd av Luther er brúkt við loyvi frá eini týskari teknistovu. Hóast loyvið einki kostar, hevur teknistovan øll rættindi á øllum heimsins málum til búmerkið. Temasíðan um Luther sæst á undirvísingarportalinum Snar.
Í námsætlanum fyri kristnikunnleika og átrúnað verður kravt, at undirvíst verður í evangelisku luthersku læruni í fólkaskúlanum. Í partinum kjarnaøki verður sagt soleiðis um høvuðstættirnar í kristnari trúgv, list og mentan í søguligum og nútíðar høpi:
”Hetta kjarnaøki hevur til endamáls at fáa næmingin at skilja, hvønn týdning kristin trúgv hevur fyri menniskjað. Víst verður á, hvussu kristindómur hevur havt ávirkan á menniskju og samfeløg í øldir, og hvussu henda ávirkan ger seg galdandi í dag. Dømi verða tikin bæði úr søgu og gerandisdegi. Undirvíst verður í evangelisku luthersku læruni. Ein týdningarmikil partur av hesum kjarnaøki eru trúargreinirnar og sakramentini. Næmingar í sama flokki kunnu vera úr ymsum samkomum, og tí eigur atlit at verða tikið at hesum. Roynt verður at fata og virða tær ymisku hugsanirnar um átrúnaðarligar spurningar, og viðkvom evni verða viðgjørd sakliga, so eingin kennir seg særdan. Dentur verður lagdur á høvuðstættirnar í kristnu trúnni og tað, sum kristin trúarsamfeløg eru felags um.”
Uppgávur eru eisini gjørdar til mótmælissálmin Vár Guð er føst og haldgóð borg og til filmin um Luther (Eric Till 2003), sum fæst í Námi. Myndin niðanfyri eru úr hesum filmi.
Luther verður viðgjørdur í bókini Kristni 7 (Nám 2011). Bókalisti við tilfari í Námi sæst niðast á temasíðuni á undirvísingarportalinum Snar. Og so er ikki at villast í mongu heitunum, sum verða brúkt um skiftið frá katólskari til lutherska trúgv, sum fór fram hjá okkum um ár 1540: reformatiónin, trúðarskiftið, siðaskiftið og trúbótin.
Skotið verður upp, at lærarar í kristni, søgu og føroyskum finna saman, at leggja stuttar undirvísingargongdir til rættis, har lyklaorðini kunnu verða reformatión, mótmæli og at breiða út tekst við samtíðar miðlum á móðurmálinum.
Í sambandi við at 500 ár eru liðin síðan reformatiónin tók seg upp, fer Nám at geva út eina teknirøð um Luther, sum Dann Vinther hevur umsett. Her sæst perman og nakrir brellbitar úr teknirøðini "Martin Luther - munkurin, sum broytti heimin" (Nám 2017).


text:
Tey trý børnini hjá Jack Kampmann, ið eisini eiga málningar, sum síggjast á framsýningini Ein modernistur í Føroyum, ið læt upp í Listasavninum í dag, framman fyri elsta málninginum hjá pápanum, Kompositión. Tríggjar gentur frá Kunstnernes Efterårsudstilling í 1935. Her vilja tey trý avmyndast, og í staðin fyri at kenna støðuna margháttliga, skilji eg skjótt, at hetta er millumtjóða søga í list, bókmentum og søguligum kríggi.
Frá vinstru eru tey Karoline Kampmann úr Keypmannahavn, fødd í 1958, dóttir Thoru Kirk, ið aftur er dóttir rithøvundan Hans Kirk; mitt fyri er Mourits Mohr Joensen, sum býr úti í Grønlandi í Havn, føddur í 1960, sonur Svanhild Mohr, og til høgru er Hanna Kampmann úr Vestmanna, fødd í 1947, dóttir Johanne Kathrine Olsen. Hon varð nevnd Didde og sæst her á málningi frá 1955, meðan dótturin Hanna, ommudótturin Sissal og langommundótturin Lea sita fremst fyri.
Jack Kampmann var føddur í London í 1914, foreldrini vóru donsk, hann vaks upp í USA, var bretskur hermaður í Føroyum í hálvt triðja ár frá 1941 til 1944, tá hann varð sendur til Belgia og Niðurlond. Tá kríggið endar er hann í Danmark, kemur í samband við listafólkini Kammeraterne, og í 1947 kemur hann aftur til Føroya, giftist av nýggjum og búsetur seg í Vestmanna. - Færøerne er Farver, og der er Plads og Ro til at tænke sig om og komme tilbage til Livet, sigur hann við Berlingske Tidende sama ár. Her skoða føroyski vertsonurin og danski abbasonurin Sjálvsmynd frá 1957.
Her hyggja Inga Greve Kampmann og dótturin eftir málninginum Dóttir mín, Hanna frá 1958. Inga er gift Janusi.
Til framsýningina syngur Lea Kampmann fyrst egna sveimandi poetiska sangin I'll be home soon og síðan ein enskan sang hjá Karl Anton Klein um longsul til heimbygdina, meðan Janus Kampmann spælir inniligan elgittar undir málningum av familju og Vestmanna í kava í 1957, meðan mamman hyggur stolt í trappuni, Nils Orth, savnsstjóri, er í baksýni, og fjøllistamaðurin, Heiðrikur á Heygum, er púra burtur í sanginum.
Sama persónliga leitan eftir myndaevnum í nærumhvørvinum sæst í málninginum Tvær smágentur frá 1952. Genturnar fyri 65 árum síðan eru Hanna Kampmann og vinkonan og guddóttir listamansins, Marianna Debes Dahl.
Árni Dahl sigur mær, at tey varnaðust ókenda málningin á eini uppboðssølu hjá Bruun Rassmussen fyri eini tíggju árum síðan og keyptu han. - Men hesin málningur, Í Vestmanna frá 1952, er heilt fantastiskur sigur Árni, og greiðir frá, at allur hesin veggur varð sýndur fram á Ólavsøkuframsýningini í Havn hetta árið. - Hugsa tær at seta ein skeivan pela mitt fyri. Eftir hetta varð alt broytt í føroyskari myndlist. Eisini Ingálvur av Reyni varð týðuliga inspireraður av hesi kompositión og virkseminum hjá Jack Kampmann, sigur Árni.
Í stóru og informativu skránni, sum Listasavn Føroya gevur út, nú framsýningin við 52 verkum hjá Jack Kampmann frá 1935 til 1961, læt upp í dag, sigur Bárður Jákupsson í eina kapitlinum: - Tú merkti, at Jack Kampmann var eitt av hesum menniskjum, ið altíð hevur ófrið í sær. Hann helt seg kanska vera vorðin ov fastgrógvin, kanska vónsvikin av, at listaskúlin varð av ongum, gitar Bárður, tá Kampmann í 1961 flutti úr Føroyum við konu og dóttir til Keypmannahavnar, og búði har í 28 ár, til hann andaðist fyri jól í 1989. Urnan stendur í kirkjugarðinum í Vestmanna á grøvini hjá konuni. Nils Orth sigur, at til listamannin Kampmann kanst tú ikki hugsa tær ein rættari hvíldarstað. - Han var en urolig sjæl og færøsk kunst blev aldrig den samme efter ham, segði Nils Orth, tá stóra framsýningin læt upp í dag.
Teir báðir málningarnir omanfyri, Bretskur trolari og Slupp á sleipistøð, sum báðir eru frá 1959, eru teir eg mest bindi til Kampmann. Skilji, at teir eisini eru úr absolutta nærumhvørvinum, men mest hefti eg meg við løgini av jazzi í báðum málningunum. Stykki fyri stykki er tað, sum at hoyra jazz, tá eg síggi hesar báðar. Stórbýarjazz. The shape of jazz to come. Kanska hevur hann lurtað eftir Ornette Coleman hetta sama ár.
Umframt virkið vinnulív, var eisini biografur í Vestmanna. Um biografin greiddi dótturin, Hanna, frá um, tá hon sum smágenta ofta sá film við pápanum á fjúrtandu rekkju. Sum fimm ára gomul standa eisini minnini av kava á Niðaravegi livandi, har pápin fortelur, hvat kavi er. Sama var, tá tey komu heim úr biografinum. Umráðandi var at fata, rúma og gera sær eina meining um filmin ella fyribrigdið, hann lýsti. Átta ára gomul sóu tey tveir skakandi filmar í skúlanum, fyrsti um smittandi rottur og seinni um jarðskjálvta í fremmandum londum. Ein hjartkipt Hanna fekk rætta samanhangin frá pápanum. Sama var við einum vilstum Jehovamanni úr Amerika. Hóast ikki partur av nøkrum religiøsum felagsskapi, var pápin eisini rúmligur í hesum føri, og dugdi at liva seg inn í eina barnasál.
So vórðu stólarnir, mikrofon og talarstólur beind burtur, so gangast kundi runt í savninum og síggja málningarnar í teirra nátúrligu rammum, sum var tað heima hjá eigarunum.
Ikki visti eg, at Kampmann hevði fingið Jørgen Nash at sita fyri í 1956. Tað er málningurin til vinstru omanfyri. Nash var beiggi Asger Jorn, og segði seg hava avhøvdað Lítlu Havfrúnna á Langelinie í Keypmannahavn í 1964.
Briljant kulørta kyrrlutamyndin Nature Morte er frá sama ári, 1956. Sissal og Anker Mortensen skifta orð um myndlistina og helst eitt sindur um útvarpsprát í Nón eisini.
Klárt bláu og grønu litirnir eru so vibrant, at jazzurin stingur aftur í næsarnar og verður til bluegrass á heiðini. Útsýni yvir Vestmanna við kirkjuni í 1949 og niðanfyri blái farrin av Útsýni frá Kvívík í 1956.
Framsýningin er so beint fram skipað, at elstu verkini eru fyrst fyri tá tú kemur inn. So verða tey nýggjari, so hvørt tú gongur longur inn í framsýningina, innan tíðarkarmin, Jack Kampmann var virkin í Føroyum og helst allar bestur.
Nevnt verður í skránni, at tað var eitt mistak, at hann flutti av landinum. Hetta sigur hann í samrøðu við Bárð Jákupsson í 1986. Danski listaummælarin, Bent Irve, sigur beint fram, at rýming Jack's frá sínum føroysku myndevnum var einki minni enn ein harmsøga, ein tragedia. Men í Listasavninum sæst hann ljóslivandi og nærverandi, heilt til 22. juli.


text:
Býráðsfundur 31. mai 2012 kl. 17.00
Býráðslimir:
Magnus Rasmussen, formaður, Sæunn Ó. Hansen, næstformaður, Beinta Olsen, Klæmint Øster, Bjarni Kjeld, Arnfinn Langgaard, Karl Rasmussen, Kristian Gaardbo, Fríðbjørg Weihe, Hans Jákup Johannesen, Kári E. Jacobsen
Ikki møtt: Hans Jákup Johannesen, Bjarni Kjeld
1.
Mál-nr. 12/00321 Studningur til frítíðarundirvísing í skúlárinum 2012
Tilráðing
Játtanin til kvøldskúlan í 2012 er kr. 407.000. Útreiðslurnar eru kr. 810.000, og inntøkurnar kr. 403.000. Inntøkurnar stava frá brúkaragjaldi og stuðli frá Mentamála-ráðnum, sum í onkrum lærugreinum letur 50% og í øðrum 100% av kostnaðinum. Tó setur Mentamálaráðið eitt loft á stuðulin - í 2012 var hetta loftið kr. 255.000.
Seinasta vetur hevur kvøldskúlin megnað at hava 2.300 tímar fyri sína játtan.
Í mun til hendan veturin ynskir kvøldskúlaleiðarin at stovna nýggj hold í Føroyskari rættskriving og mállæru (40 t.), máling og list (80 t.), talvi (60 t.) og dugnaskapsroynd í sigling (180 t.). Samstundis er ynski um at hækka tímarnar til fotolæru úr 48 upp í 80, og til blásiljóðføri úr 60 upp í 100.
Ynskini krevja, at tímatalið verður hækkað við 230 tímum, t.v.s. 10%.
Meirútreiðslan hjá Runavíkar Kommunu av hesi hækkan er umleið kr. 60-70.000. Neyvari tøl verða tøk undir fíggjarætlanarviðgerðini í heyst. Fyrra hálvár er ikki endaliga gjørt upp, men sær játtanin út til at halda higartil.
Viðtøka
Mentanarnevndin hevur á fundi 22. mai 2012 samtykt at taka undir við, at tímatalið hjá kvøldskúlanum verður hækkað við 230 tímum til komandi skúlaár.
Viðtøka
Býráðið hevur á fundi 31/05-2012 samtykt at taka undir við Mentanarnevndini.
-Einmælt samtykt-
2.
Mál-nr. 12/00441 Ítróttarøkið við Løkin í Runavík – Framtíðarætlan í samband við møguliga skiftan av graslíki komandi ár.
Tilráðing
Vísandi til, at fótbóltsvøllurin við Løkin er sera slitin og allarhelst má skiftast komandi ár, mælir Arnfinn Langgaard til, at Runavíkar Kommuna útskrivar eina arkitektakapping um, hvussu ítróttarøkið skal síggja út í framtíðini. Millum broyttu fortreytirnar seinnu árini verða nevnd: FIFA-krøv, nýggja fimleikahøllin, fleiri parkeringsplass ynskilig, møguliga flyting av omankoyring, byggilinjan í mun til landsvegin, friðingin av økinum framvið Løkinum.
Mentanardeildin mælir til, at ein heildarætlan verður gjørd fyri ítróttarøkið við Løkin. Ætlanin skal seta út í kortið, hvørji anlegg til ítrótt eiga at vera á økinum í framtíðini. Mentanardeildin mælir til, at ein heildarætlan inniheldur bæði eitt fótbóltsstadion, møguliga við einum eyka minni venjingarvølli, og eina svimjihøll. Samstundis eiga karmarnir til bogaskjóting at endurskoðast.
Heildarætlanin eigur at taka atlit til, hvussu verandi bygningar eru staðsettir (ítróttarhøllin, komandi fimleikarhøllin og Skúlin við Løkin), hvussu møgulig nýggj verkløg passa inn í heildina, passa í mun til veður og vind, og hvussu stórt disponibla økið er.
Fyri at fá disponibla økið so stórt sum til ber, kundi ein møguleiki verið, at kommunan yvirtók landsvegin frá rundkoyringini til býarmarkið móti Mýrunum, soleiðis at byggilinjan á ítróttarøkinum fluttist nærri vegnum. Við hesum ber til dømis til at flyta vøllin eystureftir og gera nýggj sitipláss á vestaru síðu av vøllinum.
Mest átroðkandi málið er at fáa vaksið um sjálvan fótbóltsvøllin, so hann lýkur krøvini m.a. til stødd, sum eru sett til byrjanina av kappingarárinum 2014, og eigur ein heildarætlan at taka atlit til, at hetta arbeiðið má gerast í 2013.
Viðvíkjandi sjálvum leistinum mælir mentanardeildin til, at tekniska deild ger uppskot til leist fyri tilgongdina at gera eina heildarætlan.
Viðtøka
Mentanarnevndin hevur á fundi 22. mai 2012 samtykt at taka undir við tilmælinum hjá mentanardeildini, og heitir á teknisku deild at hava uppskot til leist klárt til næsta mentanarnevndarfund.
Viðtøka
Býráðið hevur á fundi 31/05-2012 samtykt at taka undir við Mentanarnevndini.
-Einmælt samtykt-
3.
Mál-nr. 12/00480 KFUM-Skótarnir við Løkin, søkja kommununa um 350.000,00 kr. afturat í fíggjarligum stuðuli til nýggja skótahúsið.
Tilráðing
KFUM-skótarnir við Løkin søkja um ein eyka stuðul til nýggja Skóta- og ungdómshúsið.
Skótarnir hava arbeitt við at reisa peningin, sum manglar í, og hava ymisk tiltøk givið einar kr. 100.000 afturat. Søkt verður um kr. 350.000. Um hesin stuðulin verður latin, kann verkætlanin fara í gongd beinanvegin. Byggitíðin er 7 mánaðir.
Ivasamt er, hvussu verður við verkætlanini, um kommunan ikki stuðlar henni við hesi upphædd.
Viðtøka
Mentanarnevndin hevur á fundi 22. mai 2012 samtykt at lata ein eyka stuðul á kr. 350.000 til verkætlanina við nýggjum Skótahúsi við Løkin, og at upphæddin verður avsett á fíggjarætlanini fyri 2013.
Viðtøka
Býráðið hevur á fundi 31/05-2012 samtykt at taka undir við Mentanarnevndini.
-Einmælt samtykt-
4.
Mál-nr. 12/00491 Eldrafelagið Kumlá søkir um stuðul á til at skifta vindeygu og hurðar fyri 130.000 kr. Felagið hevur sjálvt ráð at rinda helmingin.
Tilráðing
Eldrafelagið hevur gjørt eina ætlan fyri ístandsetan av húsinum. At skifta vindeygu og hurðar er 1. stig í ístandsetanini av húsinum. 1. stig kostar 127.500 kr. Við MVG og søkir Eldrafelagið Kumlá um stuðul til helmingin av kostnaðinum.
Um hugsa verður um at nevnda umsókn er til 1. stig av 3., eftir restar at skifta klædning og tak. Fyri samlaða upphædd millum 360.000 og 563.000 kr. So eigur kommunan at taka støðu til hvussu hon stuðlar slíkum feløgum.
Runavíkar kommuna hevur áður stuðla eldrafelagnum Nón við 300.000 kr. til keypið av hølunum hjá felagnum í Runavík.
Samanumtikið mælir Sosiala deild til at stuðla Eldrafelagnum Kumlá við 65.000 kr. til skiftan av vindeyum og hurðum. Samstundis verður mælt til at gera reglugerð fyri slíkum stuðli framyvir.
Viðtøka
Sosiala nevnd hevur á fundi 21.05.2012 mælt til at játta Eldrafelagnum Kumlá 65.000 kr. í fíggjarligum stuðli til at skifta vindeygu og hurðar. Málið verður beint í fíggjarnevndina.
Sosiala nevnd tekur somuleiðis undir við at gera reglugerð fyri slíkum stuðli.
Tilráðing frá fíggjarleiðaranum:
Fígging av hesi útreiðslu er ikki beinleiðis avsett á fíggjarætlanini 2012. Tó er fígging tøk á rakstrarstað 262 “Eldraøkið”. Mælt verður til, at avgerðin verður framd við at stuðulin verður tikin haðani (kto 5490-00 / RS 262). Um hetta hevur við sær, at peningur seinni í ár kemur at vanta í til eldraøkið, kann hetta avgreiðast soleiðis:
1. fígging verður flutt frá øðrum rakstrarstað á øki 2, sum hevur avlop
2. fígging verður flutt frá øðrum rakstrarstað á øki 3, sum hevur avlop - øki 3 er eisini undir ábyrgd hjá Sosialu nevnd
3. biðið verður um, at býráðið játtar fígging við í eina eykajáttan
Viðtøka
Fíggjarnevndin hevur á fundi 24.05.2012 samtykt at taka undir við tilráðingini frá Sosialu nevnd og at hetta verður fíggjað smbært tilráðingini frá fíggjarleiðaranum.
Viðtøka
Býráðið hevur á fundi 31/05-2012 samtykt at taka undir við Sosialu nevnd og Fíggjarnevndini.
-Einmælt samtykt-
5.
Mál-nr. 12/00391 Neyðugar úmvælingar av hølunum, sum Dagstovnurin Varðin hevur í Eik bygninginum á Skála.
Tilráðing
Arbeiðsbólkurin fyri hølisviðurskiftini hjá Varðanum hevur havt tveir fundir og er komin fram til eitt ítøkiligt uppskot um at taka støði í verandi EIK hølum, sum karm um tilboðið hjá Varðanum komandi skúlaár.
Køkur/stova 80.000 kr.
Barna wc 50.000 kr.
Goymsla 30.000 kr.
Hemsur 100.000 kr.
Hurðapartíð 30.000 kr.
Garderoba/vátrúm 110.000 kr.
Køkur/stova 80.000 kr.
El/HVS/máling 100.000 kr.
Snikkaraarb.+ ljóð 50.000 kr.
Óvantað 50.000 kr.
Samlað 600.000 kr.
Grundleggjandi er talan um ein sera góðan bygning, við góðum møguleikum fyri at gerða neyðugar broytingar. Ætlaðu broytingarnar eru skilagóðar íløgur um læknahølini seinni verða tøk til barnaansing, við inngongd/vátrúmi og garderobu mitt í bygninginum. Við ætlaðu loysnini verður mett, at hølini í fermetrum og rúmmetrum kunnu góðkennast til minst 24 børn og 5 vaksin. Viðvíkjandi starvsfólkaviðurskiftum er ikki møguligt, innan verandi høli, at útvega starvsfólkakøk/-rúm. Men, trupulleikin við starvsfólka wc verður loystur og arbeiðsumstøðurnar hjá starvsfólki og umstøðurnar hjá børnum í mun til køk, garderobu og ljóðviðurskifti verða loyst.
Við hesari loysnini fær Varðin hølisumstøður at veita barnaansing/frítíðaransing til børn í forskúlaaldri og børn í 1. flokki komandi skúlaár 2012/13. Men, gjørt verður vart við, at skulaárið 2013/14 og 14/15 eru árgangirnir stórir, 15 + 19 børn, og at nevndu ábøtur á EIK hølini ikki loysa henda tørv.
Bólkurin sær tveir møgulleikar at nøkta tørvin í 2013/15:
1. At EIK og Læknahølini verða nýtt til barnaansing/frítíðaransing ella
2. 2. at Skúlakarmarnir í samband við møguligt forskúlatilboð verða tillagaðir/útbygdir, soleiðis at møguleiki er at hava frítíðaransing til forskúlaflokkin í Skála skúla.
Tilráðing:
Sosiala deild mælir, við støði í omafyrinevnda, til at gera allar neyðugar broytingar til at fáa hølini so arbeiðslig og góð sum gjørligt fyri starvsfólk og børn.
Mettur kosntaður er 600.000 kr. Átrokandi er at taka skjóta avgerð, tí foreldur á skála bíða við tilmelding til frítíðarskúla til tey vita, hvat hendir við hølisviðurskiftunum.
Viðtøka
Sosiala nevnd hevur á fundi 21.05.2012 samtykt at taka undir við umbyggingarætlanini, tó undantikið ætlan um hems, sum verður frárádd, vegna brunakrøv. Mettur kostnaður 500.000 kr.
Viðtøka
Býráðið hevur á fundi 31/05-2012 samtykt at taka undir við Sosialu nevnd.
-Einmælt samtykt-
6.
Mál-nr. 12/00294 Royndarskipan við Forskúla í Skála skúla.
Tilráðing
Eftir áheitan frá skúlaleiðsluni á Skála skúla og leiðsluni á Varðanum á Skála verður kannað hvørjir møguleikar eru fyri at seta í verk forskúlatilboð í Runavíkar kommunu.
Í fyrsta umfari verður hugsa um at gerða eina royndarskipan á Skála har hølisumstøðurnar eru góðar í skúlanum, men kannað verður samstundis hvørjir møgulleikar eru í Runavík.
Fyritreytir í Runavík:
Hølisviðurskifti: Skúlaleiðslan er fyri at royna seg við forskúla og metir, at hølini við síðuna av lærarastovuni, har ser 4. er í løtuni, eru rímuliga væl egna til endamálið.
Leiðslan fyri Dagstovnin við Stórá mælir frá at seta forskúla í verk í ár, tí tað er ov nógv útliðið. Um starvsfólk skulu sigast úr starvi og nýggj setast, viðførur tað eyka kostna í uppsagnartíð og komandi starvsfólk náa ikki at fyrireika tilboðið. Leiðslan metir at tilboðið stovnurin veitir í dag er munagott og at samstarvið við skúlan er gott. Víst verður á, at tað eisini innan dagstovnaøkið ber til at menna gott forskúlatilboð. Men um býráðið ynskir at menna forskúlaskipan í skúlaregi, so vil stovnsleiðslan sjálvandi bakka upp um tað.
Fyritreytir á Skála:
Hølisviðurskiftini eru góð í skulanum, ein dupultstova og skúlakøkurin eru tøkir til forskúlatilboð, í einum parti av skúlanum sum er bygdur til endamálið. Um forskúlatilboð verður sett í verk verður mælt til at arbeiða víðari við at tillaga hølini soleiðis at tey skúlaárið 2013/14 kunnu nýtast til frítíðarskúla seinnapart. Hetta ella onnur loysn er neyðug orsaka av bólkurin í forskulaaldiri tá er 19 í talið meðan 1. flokkur eru 15 í talið.
Fíggjarligga standast lutfallsliga stór meirútreiðsla slíkum tilboð, sum lýst niðanfyri:
Verandi støða:
Barnaansing í løtuni 13 børn 392.556
Forskúlaætlan:
Forskúli (13 børn í ½ dag) 544.453
Ansing (13 børn í ½ dag) 446.146
Foreldragjald 282.425
708.174
Meirútreiðsla í løn fyri forskúlaætlanina skúlaárið 2012/13 316.000
Leiðsluviðbót 36.000
Reingerð 50.000
Annar rakstur (meting) 70.000
Meirútreiðsla rakstur íalt 472.000
Meirútreiðsla 5,5 mðr 216.000
Ìløga (20 stólar og borð, v.m.) 150.000
Viðmerkjast skal at høvuðsorsøkin til úteiðsluøkingina er, at roknað verður við útbúnum starvsfólki og at rokna verður við fyrireiðkingartíð í forskúlatilboðnum. Harumframt er eingangsútreiðsla til stólar og borð v.m. Væntandi minka útreiðslurnar hjá Varðanum enn meira um Varðin framyvir bert skal húsart í EIK hølunum.
Almennar viðmerkingar um stovnan av forskúlatilboð:
Kommunan skal taka støðu til, um hon vil menna ansingartilboðið, so børn í forskúlaaldri fáa eina betri byrjan uppá skúlatilveruna. Til tess at røkka hesum máli, má kommunan taka støðu til nøkur øki, ið myndugleikarnir, við ábyrgd á økinum, helst ikki vilja taka støðu til.
·Fyrireiðkingartíð til námsfrøðingar
·Samstarv millum lærarar og námsfrøðingar
·Leggja námsfrøðiligt økið undir skúlaleiðslu
·Rinda ein eyka kostna fyri at betra um tilboðið
Mentamálaráðið
Olaus Jespersen, deildarstjóri, upplýsir í samrøðu 15.05.12, at tað ivaleyst ikki eru trupulleikar, um ein umsókn um forskúlatilboð livir upp til krøvini í kunngerðini um forskúla, ið er gjørd, men ikki lýst enn, men sum tilboðið í Eysturkommunu er í tráð við.
Kommunala Arbeiðsgevarafelagið
Kommunala arbeiðsgevarafelagið hevur avgjørt at kanna hvussu forskúlatilboð verða skipað í grannalondunum. Hvat arbeiðsuppgávan er, og hvussu starvsfólk verða lønt. Grundleggjandi hevur felagið bíðað eftir, at Mentamálaráðið meldar út hvat skal gerast á økinum. Men í takt við at kommunurnar stovna tilboð, er neyðugt hjá felagnum at taka eina støðu.
Føroya Lærarafelag
Herálvur Jacobsen, formaður, upplýsir í samrøðu 18.05.12, at Lærarafelagið ongar trupulleikar hevur við einum leisti, ið líkist tí í Eysturkommunu. Teir leggja dent á, at skúlastjórin hevur yvirskipaðu leiðsluna.
Føroya Pedagogfelag
Maud W. Hansen, forkvinna upplýsir, at tað fyri felagið hevur týdning at pedagogur fær somu fyrðireikingartíð sum lærarin. Hetta er eisini ein góð fyritreyt fyri tvørfakliga samstarvinum. Eisini ynskir felagið, at pedagogur hevur pedagogiska leiðslu at sparra við um pedagogfakligar uppgávur, hóast skúlaleiðari hevur yvirskipaðu leiðsluna.
Sera umráðandi er, at foreldur hava valmøguleika millum dagstovnatilboð og forskúla, tí øll børn í einum árgangi eru ikki búgvin til forskúlatilboð. Uttan slíkan valmøguleika má forskúlatilboðið lagast eftir menningarstignum hjá børnunum. Annars er felagið positivt fyri royndum á økinum og bjóðar seg fram at verða við í tilgongdini.
Tilráðing:
Mentanardeildin og Sosiala deild mæla til at stovnseta forskúlatilboð sum royndarskipan á Skála skúla. Fyribilsmetan av útreiðslum á 216.000 kr. í rakstri og 150.000 kr. í íløgu.
Mælt verður til, at gera neyvari fyrireiking av forskúlaætlan í Runavík til skúlaárið 2013/2014.
So skjótt sum møguligt skal neyv fíggjarætlan gerast fyri rakstrarkostnaðin av forskúlatilboðnum, væntaða minni útreiðslu hjá Varðanum og neyvari meting at íløgutørvinum til forskúlan.
Viðtøka
Sosiala nevnd hevur á fundi 21.05.2012 samtykt at taka undir við tilmælinum um, at seta í verk royndarskipan við forskúla á Skála.
Somuleiðis verður tikið undir við, at Sosiala deild og Mentanardeildin arbeiða víðari við forskúlaætlan fyri Runavíkarøkið til skúlaárið 2013/14.
Viðtøka
Mentanarnevndin hevur á fundi 22. mai 2012 samtykt at taka undir við tilmælinum.
Viðtøka
Býráðið hevur á fundi 31/05-2012 samtykt at taka undir við Sosialu nevnd og Mentanarnevndini.
-Einmælt samtykt-
7.
Mál-nr. 12/00367 Innlendismálaráðið biður um fund við kommununa í samband við fólkaatkvøðuna um kommunusamanlegging sum var 3. mai 2012 og biður býráðið um viðgera málið áðrenn fundin.
Viðtøka
Fíggjarnevndin hevur á fundi 24.05.2012 mælt til at halda fram við samráðingum, sum hava verið við Nes- og Sjóvar kommunur um kommunusamanlegging / kommunalt samstarv.
Viðtøka
Býráðið hevur á fundi 31/05-2012 samtykt at taka saman um samráðingarnar, sum hava verið við Nes- og Sjóvar kommunu um kommunusamanlegging / kommunalt samstarv.
-Einmælt samtykt-


text:
David Melling er enskur myndprýðari og rithøvundur. Hann byrjaði at tekna fyri bløð og lýsingarfyritøkur í 1986, og í 1993 teknaði hann fyrstu ferð eina barnabók.
Sína egnu myndabók teknaði og skrivaði hann í 2002. Tað var bókin The Kiss That Missed. Hon var í uppskoti til Kate Greenaway heiðurslønina.
Higartil hevur hann myndprýtt einar trýss bøkur og bæði skrivað og myndprýtt umleið fimtan teirra.
Hann býr í Oxford við konu og tveimum børnum.
Útgáva:
2014 Klemmiligi Klæmint
Klemmiligi Klæmint og vinir. Ítrivsbók
Mín fyrsta ítrivsbók um Klemmiliga Klæmint
Klemmiligi Klæmint finnur eitt klemm
Heimasíða:
www.davidmelling.co.uk


text:
Íløgukarmar fyri minstagjaldføri, samtykt í desmber 2016
1) Hámarkini eru roknað sum prosentpartur av minstagjaldførinum (15% av BTÚ)
2) Virðisbrøvini verða flokkað í bólkar sambært reglunum hjá Fíggjareftirlitinum
3) Íløgur kunnu gerast í samansetingar av aktivum, um loyvi er at gera íløgur í undirliggjandi aktivini, til dømis íløgufeløg, SPV, CMO ella ETF.
4) Um ílløga verður gjørd í íløgufeløg við investment grade lánsbrøvum, skulu minst 85% av lánsbrøvunum hava investment grade rating
Til aktivklassa 3: Partafeløg og íløgufeløg við partabrøvum. Fyri partabrøv (bólk 3) er ein avmarking á 2% sett fyri hvønn einstakan mótpart. Henda avmarking er galdandi fyri beinleiðis íløgu í eitt partabræv og ikki fyri íløgur gjørdar gjøgnum íløgufeløg.
Til aktivklassa 4.1 og 4.2: Íløga í ríkislánsbrøv, donsk realkredittlánsbrøv og samsvarandi fastognarlán (covered bonds) í eurolondum. Í EUR og DKK, annars er neyðugt at kurstryggja.
Til aktivklassa 4.3: Indekslásbrøv. Í EUR og DKK, annars er neyðugt at kurstryggja.
Til aktivklassa 4.5: Hárentu virkislánsbrøv og menningarlandalánsbrøv eru í hesum bólki
Til aktivklassa 4.6: Onnur lánsbrøv eru lánsbrøv, sum ikki kunnu flokkast í bólkarnar 4.1-5.5.
Til aktivklassa 6: Peningastovnar. Hámarkið er sett so høgt, tí bólkurin umfatar depotkonti hjá íløgurøktarunum, sum tíðum umleggja frá nøkrum virðisbrøvum til onnur. Í hesum eru tær alternativu íløgurnar, sum ikki kunnu bólkast í øðrum bólkum. Bólkurin hedge fondar, infrakervi og aðrar alternativar íløgur kunnu innihalda produkt, sum heilt ella partvís eru derivat.
Til aktivklassa 7: Derivat kunnu nýtast til bólkarnar 3 og 4, um derivatini eru avleidd av partabrøvum ella lánsbrøvum, og hava somu ella líknandi váðaeginleikar sum hesi virðisbrøv. Í bólki 4 kunnu íløgur gerast í aktiuindekseraði lánsbrøv. Somuleiðis kunnu íløgur verða gjørdar í produkt, sum heilt ella partvís eru derivat, innanfyri karmin fyri bólk 6, hedge fondar, infrakervi og aðrar alternativar íløgur. Um onnur sløg av derivatum verða keypt, skal hetta leggjast fyri nevndina.


text:
Talgildu søvnini
Í 2007 var ferð sett á talgildina á Føroyamálsdeildini. Verkætlanin byrjar við eini foranalysu, sum hevur verið grundarlag undir arbeiðinum.
Endamálið við talgilding er í tveimum. Partvís at varðveita tilfar, ið annars ferst við tíðini, og í øðrum lagi, at gera hetta tilfar atkomuligt fyri áhugaði.
Søvnini á Føroyamálsdeildini verða talgild á ymsar mátar.
Bandasavnið
Skrásetingin á bandasavninum er flutt frá pappír í teldu, og upptøkurnar vera í løtuni talgildar.
Staðanavn
Staðanøvn verða í løtuni skrásett í teldu. Tvær stórar innsavningar eru tøkar í dátugrunni. Hesar eru innsavningarnar hjá Staðanavnasavni Føroya Løgtings og Institut for Navneforskning.
Orðaseðlasavn
Orðaseðlarnir eru skannaðir og verða nú skrásettir í einum forriti, sum er gjørt til endamálið.
Handritasavnið
Handritasavnið er ikki talgilt enn. Ætlanin er at fáa skrásetingina talgildaða í 2013.
Atgongd til savnindi
Uttandeildarfólk kunnu søkja um atgongd til savnindi á Føroyamálsdeildini. Tá er neyðugt at brúka eitt serligt umsóknarblað, ið fæst við at venda sær til Tinu K. Jakobsen.


text:
7. flokkur
Val av lærugrein til 8. flokk
Tit skulu nú velja eina ella fleiri vallærugreinir til komandi skúlaár.
Í 8. flokki fara tit at hava 30 kravdar tímar um vikuna. Tit kunnu hava upp til 36 tímar, og tí kunnu tit velja í mesta lagi 6 tímar afturat.
Kravdar lærugreinar eru: Kristni, føroyskt, danskt, enskt, støddfrøði, søga/samtíð, samfelagsfrøði, landafrøði, lívfrøði og ítróttur.
Fyri at verða tikin inn á miðnámsskúla eru hesi krøv :
- Náttúrubreyt: Alis og evnafrøði
- Hugbreyt: málleiðin krevur týskt
- Tilfeingisbreyt: Alis og evnafrøði
- Tøknubreyt: Alis og evnafrøði
Vallærugreinir, sum tit kunnu velja í 8. flokki eru:
- Alis og evnafrøði
- Týskt
- Handarbeiði
- Tónleikur og drama
- Smíð
- Myndlist
- Heimkunnleiki